Tuesday 5th July 2011 – The National Assembly of Seychelles\nHome » Verbatim » Verbatim -Second Term 2011 » Tuesday 5th July 2011\nMon a dir bonzour tou Manm Onorab, bonzour bann zenn Parlmanter ki dan galeri, nou ava demar nou sesyon ozordi. Lo Agenda nou ava pran the First Reading, Constitution of the Republic of Seychelles (sixth Amendment) Bill.\nNou a pran nou dezyenm item ki lo nou Agenda, i en mosyon. Mon ava envit Onorab Clifford Andre pour li prezant son mosyon. Mon ti a kontan tir zot latansyon ki si i annan otan dimoun ki pou koze nou pa pour al pli lwen ki tea break. Silvouple organiz zot. Onorab Andre.\nMersi Deputy Speaker. Bonzour tou Manm Onorab, bonzour bann zenn Onorab ki dan galeri.\nMr Deputy mosyon ki pe ganny prezante avek sa Lasanble i lir konmsa:\nSa Lasanble i adopte rapor komite ki’n ganny etablir pour konsider fer envestigasyon e osi pran levidans dan sa rapor Komite Drwa Imen lo lensidan ki ti arive Prizon Montagne Posée ant le 6 a le 15 Mars 2009 – 2006, enn pti lerer lo Order Paper. So i 2006.\nPou retir 2009 pou met 2006.\nMr Speaker sa mosyon ozordi i pe ganny prezante, i an rezilta en rekomandasyon lo en mosyon ki ti ganny anmennen dan Lasanble dan nou sitting le 14 Zilyet 2009. Mr Speaker Lasanble ti aprouve ki en Komite i ganny formen avek reprezantasyon tou le 2 parti ki enkli Lopozisyon osi Parti Lepep. I dezapwentan ozordi letan nou pe prezant en tel mosyon kot reprezantan Lopozisyon lo sa komite ti agree e ozordi zot absan pour zot donn sipor, ou mwen ki zot kapab fer ekout prezantasyon sa mosyon.\nSa komite, letan ti’n etablir i ti ganny loportinite pour li fer bann entervi avek diferan dimoun e diskit diferan size. Le 31 Zilyet 2009, komite ti ganny privilez pou zwenn avek Per Gregoire ki enn bann dimoun ki byen koni isi Sesel. Nou ti ganny son apersi lo ki mannyer serten bann sitiasyon oubyen bann keksoz i marse dan son pei e ki mannyer li son involvement i ete an relasyon avek sa bann size. Msye Speaker nou ti osi koman en komite zwenn avek bann rimann ki ti Montagne Posée e osi bann kondannen, zot osi zot ti pe servi zot santans dan prizon Montagne Posée.\nKomite ti ganny privilez osi pou zwenn avek, sa letan Sirentandan Prizon, nou ti ganny en antretyen osi avek Prezidan Lakrwa Rouz, sa letan ti Madanm Servina, nou ti osi ganny antretyen avek Komisyonner Lapolis Msye Quatre e Madanm Marie Ange Hoareau ki Sekreter Prensipal pour Zafer Entern. Bann vizit ki sa komite ti antreprann ti konm swivan; Nou ti vizit Prizon Montagne Posée, Kordgard Santral, Beau Vallon e Mont Fleuri.\nMsye Deputy Speaker i enportan pour note ki dan tou sa bann vizit, la mon oule koz spesifikman Montagne Posée nou ti ganny nou bann tour gide me selman ti napa okenn restriksyon lo okenn demann ki nou nou ti fer pou vizit okenn landrwa partikilye dan prizon Montagne Posée e avek sa, nou ti a kontan remersye lotorite prizon, ki sa nou’n fer personnelman me la nou dan Lasanble, nou ti a kontan remersye lotorite Prizon e dir ek zot ki nou satisfe sa vizit ki zot in efektye pour nou san okenn kondisyon kot prizon Montagne Posée.\nMenm sitiasyon ti ganny akorde avek nou letan nou ti vizit Kordgard Santral, Beau Vallon e Mont Fleuri. Msye Deputy Speaker Komite dan son envestigasyon ti fer posib pour nou osi vwar e ganny sans gete ki ti arive sa zour e nou ti ganny video footage ki ti disponib avek Komisyon Drwa Imen e nou ti pas nou letan pour nou vwar ki egzakteman in kapab arive sa zour.\nMr Deputy Speaker, lobzervasyon ki komite ti fer ki dan rapor ki pe ganny prezante se ki staff kot prizon sa zour pa ti paret pe travay an kordinasyon avek kanmarad. Sakenn ti a pe fer keksoz diferaman dan zot prop letan e sa ti lakoz serten bann problenm. Komite ti vwar ki bann lafors ki pa rezonnab ki’n ganny servi letan ti pe handle bann prizonnyen sa zour par bann staff e lezot ki ti lo site.\nTrwazyenmman bann lisyen ki ti pe ganny servi sa zour pa ti pe ganny handle avek serten profesyonalizm parey lotorite oubyen nou komite nou ti a’n swete ki sa ti pe ganny fer. Me toudmenm komite in osi apresye ki prizonnyen, tou le de rimann oubyen bann ki ti’n ganny kondannen ti pe annan en kondwit agresiv e dezordonnen letan zot ti fas a fas avek lafors ki nou nou’n konsider parfwa pa ti apropriye.\nSenkyenmman komite in obzerve ki sa camera footage i ti limite, i pa ti pe kouver tou bann angle ki nou ti a’n swete e i annan serten keksoz ki nou’n vwar par bout e nou pa’n vwar son kontinite me nou’n revwar lensidan ki mannyer in arive apre.\nAn konklizyon Mr Speaker lo rapor, komite in vwar ki ti annan vyolasyon drwa prizonnyen, vizavi bann lafors ki pa rezonnab ki ti pe ganny servi. Parey mon’n dir, lisyen, guard dogs pa ti rezonnab e se sa ki ti koz serten bann injuries ki prizonnyen ti sibir e sa osi komite ti vwar ki i pa akseptab. En lot bann rekonmandasyon dan nou konklizyon, plito, nou’n vwar ki lotorite prizon ti mank serten training pour zot handle sa sitiasyon. E sa ti ganny osi diskite avek sa letan Sirentandan Prizon. Komite dan son konklizyon in osi vwar ki lotorite prizon pa ti’n prepar li pou en tel evantyalite si en zour i arive. E sa ti fer ki serten bann endividi ti pran bann reaksyon ki zot zot ti krwar i apropriye pou pran a sa letan.\nMsye Deputy Speaker bann rekomandasyon ki komite in fer, mon pou pas lo la e osi dan sa rapor ki’n ganny prezante ki i annan en remand centre ki ganny etablir separeman avek bann kondannen. Nou okouran ki i annan serten travay ki pe ganny fer lo la me toudmenm sa i dan rekomandasyon e ki i annan en juvenile centre ki ganny mete pour bann rimann. Sa nou ti pe demande lo en baz irzan akoz a ler aktyel bann zenn ki anba 18 an ki’n komet en lofans i pe ganny garde ansanm avek bann adilt ki Montagne Posée. Alors kekfwa zot aprann serten pratik ki sa bann adilt ti pe fer e i fer zot letan zot sorti zot osi zot annan serten panse, ki kekfwa pa apropriye pour zot.\nMsye Deputy Speaker nou’n osi rekomande ki i annan serten regilasyon ki ganny met anplas pour ki bann drwa prizonnyen ki ganny garanti anba serten lalwa i ganny met anplas pou fer ki bann travayer prizon, bann zofisye ki travay avek prizon zot ava konnen e sa bann regilasyon nou’n rekomande ki i ganny sirkile avek sa bann dimoun pou ki zot osi zot ava kapab desarz zot responsabilite konm il faut.\nMsye Speaker nou’n osi rekomande ki i annan bann prosedir ki ganny etablir dan ka en evantyalite parey i ganny repete pour ki bann norm, bann protokol si oule, i ganny swiv par sa bann zofisye anba direksyon e sipervizyon Sirentandan Prizon e ki lotorite i annan bann backup ki osi annan bann chain of command ki ganny etablir pour zot ganny swiv letan zot ganny segonde avek lotorite Prizon pour vwar en sitiasyon parey.\nNou’n osi met lanfaz lo reabilitasyon prizonnyen. Nou okouran i annan serten pe ganny fer a ler aktyel, nou’n ensiste oubyen rekomande ki bann staff prizon i ganny training apropriye ki a permet zot swiv sa bann lenstriksyon ki’n ganny mete. Progranm pou osi ed bann prizonnyen dan zot ledikasyon zot menm ki menm si zot anndan par lefe ki zot in komet serten lofans, zot ava ganny en sistenm ledikasyon ki apropriye. Nou okouran ki i annan serten keksoz ki pe ganny fer me nou pe rekomande ki bokou plis i ganny fer dan sa konteks.\nNou pe demande osi ki i annan en separasyon ant bann hardcore criminal parey nou dir avek bann light criminal ki kekfwa li par lefe en lensidan in arive ki in fer en fot e in komet en lofans, so ki zot pa ganny mete ansanm pour ki kekfwa zot ganny en recount lo ki sa hardcore criminal li in fer.\nNou’n osi demande ki I annan en sistenm apropriye pou bann search ki ganny fer lo bann prizonnyen e lo bann dimoun ki vin vizit sa bann prizonnyen. Nou’n rekomande ki I ganny fer dan en fason imaniter, ki I a ganny fer byen e ki sa bann prizonnyen letan pou retournen sorti ankour oubyen kot dokter, oubyen nenport ki landrwa ki zot bezwen ale zot pa pe retourn dan prizon avek bann sibstans si oule, oubyen bann zouti ki pou permet serten sitiasyon ankor ganny leve.\nNou’n osi rekomande ki bann madanm prizonnyen oubyen bann rimann zot bezwen ganny en landrwa apropriye pou zot annan enn pti letan pour zot detann ki sa letan pa ti egziste e se sa akoz i dan nou rekomandasyon. Nou’n osi dir ki bann camera i bezwen ganny mete dan bann landrwa kot i kouver tou bann areas kot sitiasyon, aktivite i ganny fer. Nou’n demande pour ki i annan en Prison Advisory Board ki proaktiv e ki for e ki donn en rapor lo en baz regilye. I pa zis la e posibleman nou pa tann li preski ditou akoz sa ki nou nou ti obzerve letan nou ti fer nou rekomandasyon.\nNou’n osi rekomande ki lotorite prizon i kontinyen travay avek bann lezot stakeholders tel ki Friends of the Prison pour ki sa i ava benefisye bann prizonnyen, e osi prizon e bann staff ki travay avek prizon.\nFinalman Mr Deputy nou’n demande ki manda sa komite i ganny extended pour li kontinyen monitor e raport lo lenplimantasyon bann reform ki pe ganny fer dan prizon. Parey nou okouran i annan bann prizonnyen ki pe fer zot bann reabilitasyon lo bann zil elwanye. Sa ti enn bann pwen for ki ti sorti e sa komite i bezwen kapab kontinyen pour li sirvey sa bann sitiasyon e pour osi rekomann avek lotorite bann keksoz ki nou koman en komite nou krwar i bezwen ganny met anplas pou fer sir ki nou sistenm reform dan prizon i adekwa e ki i zwenn oter ki pep Seselwa e Sesel i ekspekte. Mr Deputy avek sa mon ti ava demann sipor Lasanble, Manm ki prezan pou siport sa mosyon, adopte sa rapor ki nou’n table devan komite.\nE avek sa mon ti a kontan remersye tou manm sa komite ki’n travay dir pour nou kapab fer sir ki nou konklir nou rapor e nou soumet devan Lasanble pour ki i ganny konsidere. Avek sa Msye Deputy mon remersye ou.\nOkenn ki segonn mosyon? Ou ti oule dir enn de pti mo Onorab? Proceed.\nManm Lasanble Nasyonal, Manm komite responsab pour sa rapor, tou dimoun a lekout bonzour. Msye Depite i enportan pour note ki sa kontribisyon ki mon pe al fer i en travay kolektiv ant Onorab Joevana Charles, Manm Elekte pou distrik Roche Caiman e mwan menm ki 2 manm sa komite parmi bann lezot manm ki enkli Onorab Antony Derjacques e Onorab Colin Dyer ki dan lopozisyon.\nMsye Depite sa rapor i dekoul direkteman dan travay sa komite. Alors i pou vreman enportan ki tou manm sa komite i pran son responsabilite kolektivman pou aksepte son kontribisyon dan sa prosesis. Si okenn Manm lopozisyon i deside pou napa okenn lentere lo sa deba, sa i prouve ki zot pa ti serye e senser ek zot desizyon e kontribisyon dan sa prosesis. Me larestan Manm Msye Speaker nou pou kontinyen promot lademokrasi ki nou Konstitisyon i rekomande e al ver dezir nou pep an rekonesan ki se lepep ki’n met nou la pou defann zot drwa kKnstitisyonnel espesyalman drwa imen kan i konsernen.\nMsye Depite term referan sa komite ti ganny etablir le 14 Zilyet 2009, sete pou konsidere, fer lenvestigasyon e pran levidans akote sa rapor ki ti ganny soumet par Human Rights Commission lo diferan lensidan Montagne Posée. Msye Depite permet mwan rekonnet travay sa komite e nou lenstitisyon ki’n ganny fer avek tou profesyonnalizm e lendepandans ki son manda ti donn li pou egzerse. Malgre nou a remarke ki mwan pour mwan i fer egzakteman 2 an ki sa komite in konplet son misyon e sa letan in permet li pou fer bann analiz tre profon ek bann legzersis tre entans pour ki nou’n nobou sorti avek rekomandasyon ki tre valab e obzektif.\nMsye Depite lenplimant sa bann rekomandasyon i kapab ganny fer deswit an mwayenn term e osi i annan ki pou pran bokou letan depandan lo resours leta. I pa’n toultan fasil pour sa komite ganny tou lenformasyon e kan i ti oule. Me mon a dir ki bann bon korperasyon avek bann lezot partner ki’n fer nou lavi ase fasil. Parey nou a vwar, sa dokiman i ganny divize an 11 seksyon. E sak seksyon i dekrir diferan letap misyon sa komite ki adres bann interview parey in fek ganny dir, landrwa ki’n ganny vizite, review film lo sa lensidan limenm e bann rekomandasyon e menm bann dokiman ki sa komite in bezwen fer referans avek.\nMsye Depite a mon’n avi seksyon pli enportan dan sa dokiman se kot i adres bann rekomandasyon avek lotorite konsernen pour ki i azir ki sa bann rekomandasyon i ganny pran kont. E in ganny adrese avek lobzektif pou amelyor kot i mal e travay lo bann defi. Msye Depite menm si sa bann rekomandasyon i adres plito bann defi, i enportan pou note ki sa komite i osi vwar serten area pozitiv avek Divizyon Prizon e son bann asosye e osi bokou laspe e eleman pozitiv dan sa bann imen ki swa zot pe ganny detenir ouswa in ganny kondannen dan prizon Montagne Posée. Lefe ki tou Manm Lasanble i annan en kopi sa rapor i pa pour fer sans pour mwan re-enform zot lo sa bann rekomandasyon akoz i plito i fek ganny dir. Plito mon a demann avek lotorite konsernen pou etidye byen sa rapor e pran bann mezir avek bann desizyon apropriye. I pou osi enportan ki tou bann partner sa minister ki ansarz prizon i ganny en kopi sa rapor pour zot met zot lekor azour avek son konteni.\nMsye Depite, atraver ou permet mwan komann nou lenstitisyon pou pran sa pa enportan dan nou lademokrasi anver Human Rights. Se sa ki nou Konstitisyon i dekrir, se sa ki nou pep i kontinyen demande e se sa ki nou lenstitisyon i kontinyen promote. Msye Depite Speaker nou lenstitisyon i annan en rol oversight lo gouvernman e ankor ennfwa nou lenstitisyon pe montre ki nou pran nou responsabilite oserye.\nMsye Depite i reste mwan pou remersye tou dimoun dan en fason ou en lot ki’n fer zot kontribisyon dan sa prosesis. En mansyon spesyal i al pou Madanm Clerk nou Lasanble Ms Veronique Bresson ki’n en moter tre enportan dan tou sa ki’n arive. Mersi Ms Bresson. Mon a demande ki sa dokiman i vin ofisyel apre ki in pas dan bann prosesis normal e demokratik. Ankor ennfwa Mersi Msye Depite. Mersi.\nNou napa okenn entervenan, nou a demann Onorab Andre pou right of reply si i annan.\nMsye Deputy mon ti a kontan remersye Onorab Nibourette pou son kontribisyon, i osi en manm lo sa komite. Mr Deputy mon pou napa tro gran keksoz pour mwan dir apard ki acknowledge ki nou ti osi ganny loportinite pour nou zwenn avek Zidisyer. Dan sa konteks sete Zistis Bernadin Renaud. Sa letan i ti pe fer Acting Chief Justice. Nou ti ganny antretyen avek li e li osi i ti eksplik nou enn pti pe ki mannyer perspektiv zidisyer lo sa size.\nMsye Deputy parey Onorab Nibourette in dir, sa rapor i kler, i self explanatory si oule e i ti ganny sinnyen par Manm Lopozisyon ki ti lo sa komite. So ankor ennfwa mon pou dir ki si zot pa prezan i montre ki zot pa commited to words, content of the report oubyen zot pa serye lo sa rapor ki devan nou. Msye Deputy pou terminen mon ti a kontan propoze, rekomande – parey Onorab Nibourette in dir sa rapor i vin ofisyel e i ganny sirkile avek bann dimoun konsernen ki’n ganny mansyonnen, enkli Minis ki responsab pou Lotorite Prizon e bann subsequent, Komisyonner Lapolis, lezot dimoun ki enplike direkteman ou endirek avek deroulman bann sitiasyon dan prizon.\nMr Deputy avek sa mon pou terminen e mon ti a demann tou manm pou vot an faver sa mosyon. Mersi.\nNou a pran en vot. Tou sa ki an faver lo mosyon. Mosyon in pase unanimous. E nou’n osi ariv alafen nou sesyon pou ozordi. I domaz, nou ti a demann bann zenn parlmanter pou tournen Mardi prosen, kot pou annan en deba enpe pli feros, enpe pli senbolik. I domaz nou’n fini ase boner. Mwan personnelman lo behalf mwan menm e mon fanmiy mon senpatiz kondoleans avek Speaker pou dese son papa ki lanterman i apre midi. Tou dimoun ki kapab fer en zefor pou silvouple attend sa lanterman. E mon pa konnen si Leader of Government Business i annan keksoz pou dir.\nMersi Mr Deputy Speaker. Lo nou kote nou’n deza – personnel petet la onivo group mon ti a kontan eksprim nou senser kondoleans avek lafanmiy Speaker pou sa gran pert ki lafanmiy in sibir e sertennman nou kote nou pe al donn li nou sipor apre midi lo seremoni lanterman.\nSo mon krwar nou tou ki’n pas dan lapolis, Msye Herminie in enn bann pionye ki’n prepar nou, enkli mwan menm. So ankor ennfwa mon senser kondoleans. Nou ava adjourn ziska Mardi prosen.


Kominike lapolis | 09 October 2019\nEn manman konsernen i raporte ki pa son fiy ki dan sa video akt endesan lo rezo sosyal ‘Whatsapp’\nEn manman in apros lotorite konsernen yer bomaten e raporte ki pa son pti fiy ki dan sa video akt endesan lo rezo sosyal ‘Whatsapp’.\nSa manman in fer sa rapor apre ki en dimoun in poste portre son pti fiy lo ‘Whatsapp’ e refer li koman sa pti fiy ki pe zwe avek parti prive en zonm. Sa i an relasyon avek sa video an sirkilasyon depi semenn pase, en ka ki lapolis pe fer lanket ladan.\nMalgre kolaborasyon avek son bann partener, departman ledikasyon ek departman servis sosyal, lapel avek manm piblik e lanket anmennen par lapolis pour esey idantifye sa pti fiy enplike dan sa video an sirkilasyon lo ‘Whatsapp’, lapolis i dir ki napa nanryen konkret ki’n monte ziska aprezan.\nLapolis i azoute ki prenan kont gravite e sansibilite sa ka, portre e non dimoun ki pe ganny mansyonnen e pibliye an piblik, dan plas fer sa bann pos lo rezo sosyal, nenport endividi ki annan lenformasyon kredib ki zot krwar pou ede avek son lanket pour silvouple telefonn CID atraver son sant komand lo 4288000.


Prezidan i reste azour avek progre lo Praslin\nMsye Michel ti rankontre lotorite sa de distrik prensipal -- Baie Ste Anne ek Grand Anse -- kot i ti ganny met azour avek bann devlopman ki pe deroule, bann ki pou konmanse ziska lafen lannen, e osi bann ki pou demare lannen prosen.\nI ti dir ki sa i vreman enportan, sirtou la ki bidze nasyonal pour lannen prosen pe al ganny prepare.\n“Nou’n pas enpe lo bann progranm travay e bann proze ki zot annan, e anmenmtan nou’n diskite e vwar dan ki fason nou kapab enplimant sa bann proze dan en fason pli vit posib, pour benefis bann zabitan sa de distrik,” Prezidan ti dir.\n“Sa ki pli enportan se ki fason ki lakominote ek bann dimoun ladan i benefisye atraver bann proze ki distrik i annan e osi bann servis ki ganny ofer. E avek bidze ki pe al ganny prepare, bann distrik ava kapab ganny finansman neseser pour bann proze dan zot distrik.”\nPrezidan Michel ti ganny akonpannyen par sekreter prensipal pour devlopman kominoter ek spor Denis Rose, e serten o zofisye son lofis.\nMsye Michel ek son delegasyon ti osi vizit plizyer fanmiy dan sa de distrik. Sa ti enkli Msye Steve ek Madanm Rose-Mary Payet, ki de pansyoner ki’n pran zot retret, osi byen ki Msye ek Madanm Fred, ki de ansennyen ki’n osi pran zot retret. Sa ti dan distrik Grand Anse Mahe.\nSa delegasyon ti apre sa al dan distrik Baie Ste Anne, kot Prezidan ti vizit serten fanmiy ki’n pas dan serten moman difisil, kot i ti partaz son senpati e pas enpe letan avek zot.\nSa ti enkli lafanmiy Stravens, ki enn zot manm fanmiy, Jessy Stravens, ti mor de semenn pase.\nPrezidan pandan son vizit kot enn de fanmiy\nApre sa Prezidan ti al kot lafanmiy Madanm Erilia Lesperance, ki son msye Alfred Lesperance ti mor pli boner sa lannen.\nLafanmiy Rose ti osi ganny en vizit, kot resaman en zanfan dan sa fanmiy ti ganny morde severman avek lisyen dan sa vwazinaz. Sa zanfan ti apre perdi son lavi swivan sa bann blesir.\nPrezidan Michel ti dir avek lapres ki i enportan pour reste an kontak avek bann dimoun e se sa ki fer dimoun apresye travay ki gouvernman pe fer.\nI ti osi dir ki in met li azour avek bann proze tel ki semen ek lakaz, devlopman lo Zil Eve dan distrik Baie Ste Anne, e in osi aprann bann laspirasyon bann dimoun, bann defi e zot bann demann.\n«Nou’n vwar nesesite pour akseler alokasyon bann morso later, prosedir pour donn kredi bann aplikan pour ki zot ava kapab konmans bouze pour met debout zot bann pti biznes. Apre tou se sa ki anmenn devlopman ekonomik,» i ti dir.\n«I osi annan serten pti problenm sosyal, bann defi tel ki vol, problenm drog, sirtou lo kote Côte D’Or, e distrik in met serten propozisyon devan mwan, ki mon pou al met devan lapolis, lazans NDEA e lezot lotorite pour kapab deal avek sa bann defi.»


CHILDMINDER PROFILE: LUCIE HERTEL – Institute of Early Childhood Development\nCHILDMINDER PROFILE: LUCIE HERTEL\nApril 20, 2018 by IECD 552\nEn pti pronmnad dan lavil, partikilyerman Semen Castor pou anmenn ou kot Lucie Hertel i vey zanfan. Telman i trankil laba ou pou sirprann ki i annan en Childminder la, sirtou ki Lucie i vey dis zanfan an tou; an-efe tapaz pli for ki ou pou tande se delo ki koule sorti dan montanny e pas pa tro lwen avek lakaz. Probableman se en pti dimoun ki pou akey ou ler ou arive e enn de lezot pli kanmi pou donn ou en pti sourir dan en pti zistans.\nMadanm Lucie Hertel i en manman li menm avek trwa zanfan vivan ki fini vini adilt, e I osi en granmanman. Malerezman Lucie ti perdi en lot son zanfan ler i ti ankor tre pti e sa i enn bann rezon akoz i krwar ki in vin en Childminder. I akonte ki ler i ti perdi son zanfan sa ti kit li avek en trou dan son lavi ki in sey konble me kin selman posib avek prezans lezot zanfan. “Monn war ki prezans bann lezot zanfan otour mwan in konsol mwan e monn kapab donn zot sa lanmour ki mon ti pou’n donn mon zanfan ki mon’n perdi. Ler mon tin refer en pe mon’n al travay dan lotel me mon pa’n kontan sa bann travay ziska ler mon’n komans vey zanfan”. I dir ki touzour ler i ti pe travay lotel dan son lespri ti annan de keksoz ki i ti pe swete pour le fitir, swa annan son prop ‘take away’ oubyen en ‘daycare’.\nMadanm Hertel i vey dis zanfan, sa i sa limit ki regilasyon lo standar nasyonal pour servis vey zanfan I permet, e se son msye ki son asistan. Se Lucie ki okip zanfan, fer zot manze, benny zot, zwe avek zot e donn zot lezot swen neseser. Son msye i prepar manze e fer sir ki landrwa i reste toultan prop, i osi al aste bann keksoz ki zot bezwen pou okip zanfan; zot travay byen koman en lekip.\nSi ou demann li akoz in anrezistre koman en Childminder i dir ou ki son plan i pou kontinyen vey zanfan ziska i nepli annan kouraz, donk i lozik pour li fer en sel anrezistre depi la. Selman i dir i ti a voudre kapab vey plis zanfan. “Mon pa vey zanfan pour sa larzan, mon vey zot akoz mon anvi donn zot sa lanmour ki zot bezwen ler paran pa la dan lazournen. Ou konnen dan wikenn ennler ler mon la tousel mon mank zot, konmsi mon mank sa bann pti lavwa pe kriye ‘manman, manman’, i gou avek zot”. “Mon konnen i annan bokou paran ki pa ganny landrwa pou vey son zanfan akoz napa, ouswa serten landrwa pa pran zanfan pli ba ki sis mwan, e mon ti a kontan ed zot par pran plis zanfan, me malerezman akoz mon pa ofer servis parey daycare pour le moman mon pa kapab. Petet pli tar. Selman bann zanfan ki vin kot mwan mon vey zot ziska laz 3an edmi.”\nPandan lazournen bann zanfan kot Manman Lucie i byen diverti. Zot annan zot bann zouzou ki zot zwe avek, zot sante, danse, get kartoun e penn e zot annan zour ki zot al zwe deor, dan lavarang byensir kot i byen fermen e an sekirite. Manman Lucie i donn zanfan zot gadyak, goute 10er, serten zanfan i anmenn pour zot, e li i azout sa ki li i prepare ansanm, e i donn zot dezennen. I osi prepar manze aswar pour bann pli pti zanfan pour paran anmenn avek zot dan lakour.\nEn manman parey Manman Lucie I bezwen byen popiler dan son kanton, e zisteman se plizoumwen par radyo banbou parey nou dir ki paran i ganny son kontak. Me i dir ki dimoun i osi ganny kontak avek li atraver IECD avek ki in anrezistre son servis. Manman Lucie i dir ki ler paran i vin kot li pour premye fwa i asize e koz avek zot e fer zot konpran son bann standar, son bann pti lareg pou fer sir ki zot travay byen ansanm e zot kapab siport kanmarad byen. E ler i bezwen pran son konze anyel i enform paran sis mwan davans pour zot fer zot laranzman zot osi.\nManman Lucie i vreman kontan son bann zanfan e i dir ki moman pli tris pour li se ler enn son bann zanfan i malad, “ou war zot pti lekor i fay fay, ou sagren, ou ti a voudre pran sa douler dan zot plas”. Erezman sa i ase rar. I ti akonte ler en zanfan ki ti vey kot li en pe letan avan pa ti oule manz manze lasyet, parey nou dir diri ek pwason, e li i ti konsernen, me ek letan i ti remarke ki sa zanfan ti manz plis gonaz. Alors in adapte ek li ziska ler in konpran li, e in reisi fer bann pti manzay ki bon pour son lasante.\nParey tou lezot childminders, Manman Lucie osi in bezwen adapte son lakaz pour devlopman e sekirite bann zanfan. In bezwen ferm son lasal manze pou fer zot pti kwen, in agrandi deor kot zanfan i zwe e in osi fer en baro kot lakwizin an ka zanfan i al laba, e li osi in ganny sa kontribisyon SR10,000 ki Fon Nasyonal pour Swen, Lasante ek Ledikasyon Pti Lanfans, atraver IECD i donnen pour ed bann childminders pou adapte zot lakour. I dir ti pran en pti pe letan pou fer sa bann pti adaptasyon me ki ti neseser e i pa regrete akoz i konnen sa pou benefis son bann zanfan.\nManman Lucie i annan en pti konsey pour tou bann dimoun ki pe mazinen pou vin en Childminder, “pour ou travay avek zanfan fodre ou annan lanmour pour zanfan, konn apros en zanfan, fodre bokou pasyans e fodre ou for osi spirityelman.” I osi dir ki i enportan pou konn premye swen, e ki pou fer an ka dife. “Mon ankouraz zot pou anrezistre, i en bon keksoz, lasosyete i bezwen nou.”\nMadanm Hertel i osi santi li sanse akoz i ganny bokou sipor son bann paran, zot fer donasyon serten lekipman ki i servi avek zanfan menm e serten i ed li avek son bann dokiman ofisyel. Avek telman sipor, atraver IECD e sa lasistans SR5050 par mwan, pou ede avek Asistan ek bann formasyon tanzantan, Manman Lucie i santi ki i a kapab kontinyen vey zanfan ziska i nepli kapab, “otan ki Bondye i donn mwan sa kouraz mon pou fer li akoz mon konnen sa pou anmenn lagras osi pour mwan menm”.


Verbatim – President Address – Tuesday 18th October, 2016 – The National Assembly of Seychelles\nHome » Verbatim » 2016 » 6th Assembly » First Meeting » Verbatim – President Address – Tuesday 18th October, 2016\nMsye Prezidan, tou bann Msye, Madanm, Minis, Prokirer Zeneral, tou Manm Kor Diplomatik, tou bann envite Distenge, Manm Onorab Lasanble Nasyonal, Msye, Madanm, Manmzel e ser ek frer Seselwa ki pe ekout nou dan lakour ozordi.\nMon swet zot labyenveni pour sa Sesyon Lasanble pour ozordi, Mardi le 18 e mon ti a kontan an partikilye, swet labyenveni Prezidan Larepiblik, Prezidan Danny Faure; an menm tan lo kote Lasanble Nasyonal, mon ti a kontan felisit li e remarke ki in dir dan son Diskour Dimans, ler ti annan son Inogirasyon ki i pare pou travay avek Lasanble.\nKoman Speaker, mon ti a kontan reasir li ki Lasanble osi, i pare pou travay avek Egzekitif parey lot lebra Gouvernman ki Zidisyer.\nAvek sa, san plis tarde, Msye Prezidan, mon ti a envit ou pou adres Lasanble Nasyonal avek bann envite.\nTHE PRESIDENT DANNY FAURE\nOnorab Leader Lopozisyon, Onorab Leader Zafer Gouvernman,\nSer ek frer pep Seselwa.\nMr Speaker, premyerman mon ti a kontan felisit ou pour ou eleksyon koman Speaker a latet nou Lasanble. Mon ti a osi kontan felisit Onorab Ramkalawan, pour son eleksyon koman Leader Lopozisyon dan Lasanble Nasyonal; Onorab De Commarmond lo son lapwentman koman Leader Zafer Gouvernman e Onorab Prea lo son eleksyon koman Deputy Speaker.\nE felisitasyon zot tou bann Onorab, koman reprezantan Nasyon Seselwa. Mon tre kontan ki mon la dan sa Lenstitisyon kot mon ti komans mon karyer politik, 23an pase.\nMon vwar bann Onorab sa lepok ki la ozordi; Onorab Ramkalawan; Onorab De Commarmond; Onorab William; Onorab Simon Gill e ou Onorab Speaker, ou ti Minis pour Ledikasyon e Kiltir sa lepok. 2 deseni in pase e sakenn de nou, nou annan menm konviksyon pour sa ki nou krwar ladan.\nMwan, mon krwar dan en sosyete pli zis, pli ini, pli fraternel e prosper e pli imen. Pou atenn sa kalite sosyete, bann prensip tel ki lazistis, egalite e dan loportinite, lazistis sosyal, redistribisyon larises, i bezwen diriz nou travay. E pour mwan, sa bann prensip pou anim mon travay koman Prezidan.\nOzordi mon’n swazir pou adres zot anliny avek Lartik 92 (1) nou Konstitisyon. Mon swazir pou vin koz avek zot lo reorganizasyon dan Ladministrasyon Gouvernman e anons serten nouvo mezir.\nSer ek frer pep Seselwa, nou devlopman pou kontinyen met nou pep o sant devlopman. Nou pou akseler lenplimantasyon nou progranm, avek plis viger e lenerzi. Sa i nesesit en sanzman dan striktir ladministrasyon nou Gouvernman e osi en sanzman dan serten Polisi, prosedir e fason travay.\nSa staz ki nou pe antre ladan, i enn ki pli konpleks e kot solisyon i nesesit korperasyon plizyer akter.\nAn konsekans, pou asire ki nou gard nou zefor dan lakonplisman nou bann bi, mon pou met laksan lo 3 keksoz;\nE Accountability, parey nou dir oubyen an Kreol rann kont.\nBann striktir ki egziste, zot Lalwa pou ganny amande pou reflekte plis bonn gouvernans, latransparans e accountability.\nMr Speaker, aprezan mon ava eksplik an detay nouvo striktir Ladministrasyon.\nBiro Prezidan, pou tenir portfey\nKonsey bann Minis e Biro Cabinet;\nDepartman Ladefans, Departman Zafer Legal,\nE Departman Ladministrasyon Piblik.\nBiro Vis-Prezidan pou tenir portfey\nDepartman Lenvestisman e Lendistri,\nDepartman Zesyon Risk e Dezas ziska ler i vin en Lazans Otononm.\nE Biro Vis-Prezidan pou osi annan responsabilite pour tou bann zafer Relizye e Sosyete Sivil e osi pou zil pros e zil Elwannyen.\nPou annan an tou 12 Minister comme swivan;\nMinister Lasante ek Zafer Sosyal. Dan sa Minister, pou annan 2 Departman – Departman Lasante ki son misyon se pou promouvwar, protez e restor lasante e kalite lavi e dinyite tou Seselwa. Nou pou kree kondisyon osi ki tou konsernen, i fer nou lasante nou responsabilite.\nDepartman Zafer Sosyal ki son misyon se pou kolabor avek bann partner, pou donn pouvwar bann kominote pou zot ganny enkli, pou determin zot bezwen promouvwar en kiltir endepandan, responsabilite, respe, tolerans pour zot byennet ekonomik e koezyon sosyal.\nMinister Ledikasyon, e Devlopman Resours Imen, pou annan 2 Departman; Departman Ledikasyon ki son misyon, se pou konstri en sistenm Ledikasyon ek lantrennman de kalite, ki reflekte valer Nasyonal e Iniversel e ki promouvwar devlopman entegral e imen e donn li sa pouvwar, pou partisip plennman dan devlopman sosyal e ekonomik pei.\nDepartman Resours Imen ki son misyon se pou formil Polisi Devlopman Resours Imen e devlop en plan Nasyonal, ki anliny avek evolisyon devlopman pei.\nMinister Lazenes Spor e Kiltir, pou annan 2 Departman; Departman Lazenes ek Spor ki son misyon, se pou donn pouvwar nou lazenes pou partisip aktivman dan realizasyon zot laspirasyon e dan devlopman Nasyonal, pou devlop en kiltir spor, lwazir e rekreasyon, ki pou amelyor lasante e byennet nou pep.\nDepartman Kiltir, ki son misyon se pou sofgard e promouvwar leritaz kiltirel kreol Seselwa, pou fer sir ki i penetre tou plan ek Polisi Nasyonal e pouse pou devlop son potansyel, pou kontribye e azout valer pour bann pilye ekonomik pei.\nMinister Tourizm, Lavyasyon Sivil, Por ek Marin, pou annan 2 Departman. Departman Tourizm ki premye pilye lekonomi Sesel. Misyon sa Departman se pou tenir zimaz Sesel koman en destinasyon Kreol Inik, par fer sir ki sekirite pei, ensi byen ki proteksyon lanvironnman kiltirel e standar de kalite, i reste o sant Sesel koman en destinasyon konpetitif.\nLavyasyon Sivil, Por e Marin ki son misyon, se pour formil en Polisi ek progranm Nasyonal, pou devlop e regle Sekter Lavyasyon ek Maritim dan pei.\nMinister Lagrikiltir ek Lapes, i pou en sel e son misyon se pou agrandi fournitir de-baz prodiksyon manze lokal, pou amelyor kontribisyon domestik anver Sekirite Alimanter.\nOptimizm litilizasyon resours natirel, avek loportinite pou kree lanplwa dan Sekter Agrikol e Lapes.\nMinister Lanvironnman, Lenerzi ek sanzman klima, i pou annan 2 Departman. Departman ki son misyon se pou promouvwar, kordin zesyon e konservasyon en ekolozi balanse, nou lanvironnman natirel tout an gardan an kont, legzizans Konstitisyonnel anliny avek devlopman sosyo ekonomik soutenab Nasyonal.\nDepartman Lenerzi e Sanzman Klima ki son misyon se pou devlop, enplimant e kordin Polisi, an relasyon avek lenerzi e sanzman klima, pou gradyelman redwi depans Sesel lo lenerzi konvansyonnel, par promouvwar lenerzi renouvlab pli efikas.\nMinister Labita, Lenfrastriktir ek Transpor lo Later, pou annan 3 Departman – Departman Labita ki gardyen tou later Leta e son misyon se pou fasilit devlopman ekonomik Nasyonal e atraver bon litilizasyon later pou devlopman lakaz, batiman komersyal e lezot bezwen sosyal.\nDepartman Lenfrastriktir, ki son misyon, se pou antreprann letid konstriksyon lenfrastriktir, zer sa bann proze anliny avek Polisi Gouvernman e zer bann proze konstriksyon lakaz.\nDepartman Transpor lo Later, ki son misyon se pou garanti en nivo transpor lo Later sifizan anliny avek devlopman sosyo ekonomik pei, tenan kont bezwen nou gard nou lanvironnman an bonn sante.\nMinister Zafer Entern, i annan 3 Departman. Departman Imigrasyon ek Leta Sivil, ki son misyon se pou fourni paspor; ranforsi en sistenm imigrasyon e kontrol paspor dan pei; etabli drwa e demann pou sitwayennte Seselwa; rikord nesans, maryaz ek lanmor.\nDepartman Prizon, ki son misyon se pou protez piblik kont bann ki komet lofans kriminel e met an plas meyer fasilite koreksyonnel, baze lo dinyite imen e devlop progranm apropriye pou reabilit bann prizonnyen.\nDepartman Lapolis ki son misyon se pour anforsi Lalwa, Lord ek Lape, avek bonn volonte, san lafreyer ou faver.\nMinister Gouvernman Lokal i pou en sel e son misyon se pou donn pouvwar Kominote lokal pou zwir en bon kalite lavi; donn pouvwar e sipor apropriye bann Lotorite, e kominote lokal, pou permet zot byen zer zafer kominote. Zot pou osi bezwen neseserman, angaz tou bann partner dan zafer kominoter.\nMinister Zafer Etranzer, i pou en sel. E son misyon se pou promouvwar e sofgard lentere Nasyonal Repiblik Sesel, atraver en diplomasi proaktif e respekte bann prensip fondamantal Nasyon Ini.\nMinister Finans, Komers ek Planifikasyon Ekonomik, pou annan 2 Departman. Departman Finans e Komers ki son misyon, se pou zer lekonomi pei, atraver bann Polisi e plan fiskal solid, pou anmenn stabilite ekonomik e en devlopman soutenab.\nDepartman Planifikasyon Ekonomik, ki son misyon se pou devlop Polisi Ekonomik pou devlopman Nasyonal ki akseler-e krwasans ekonomik.\nMinister Lanplwa, Devlopman Lantreprenarya e Inovasyon Biznes, pou annan 2 Departman – Departman Lanplwa, ki son misyon se pou promouvwar lanplwa prodiktif pou tou travayer dan en lanvironnman sen, sof e bonn sante e pou fer sir ki drwa dan travay i ganny ranforsi, an kolaborasyon avek bann partner sosyal.\nDepartman Lantreprenarya ek Inovasyon Biznes, ki son misyon i pou fasilite aktivman lasistans pour bann biznes lokal e idantifye loportinite pou lepanouisman e devlopman, pou kapab amelyor kapasite bann biznes pou vin plis konpetitiv.\nMr Speaker, mon pe re- organiz Ladministrasyon atraver sa bann Minister, avek bi ki nou delivre pli byen pour nou pep; ki servis i vin plis, efikas e ki nou os nivo performans atraver tou Minister, Departman e Lazans; ki nou lapros i pli byen kordinen e ki nou servi pli byen nou bann resours finansyel e imen.\nMr Speaker, mon pou aprezan anons serten mezir lo size bon gouvernans. Mon pou revwar lafason ki bann Board Lantrepriz komersyal piblik osi byen ki Board Lazans Piblik i ganny apwente, avek bi pour anmenn plis latransparans e osi donn loportinite plis profesyonnel kapab pou servi lo bann Board. Sa pour antre anfors apartir Zanvye 2017.\nPour annan en limit lo la lakantite Board ki en travayer Sekter Piblik i kapab servi lo la e target se pa plis ki 2 Board alafwa. Bann miting Board pou bezwen fer an deor ler travay, oubyen dan Sanmdi, pour evit afekte servis Gouvernman.\nSepandan pour annan leksepsyon, dan ka ki Board miting i bezwen fer pandan ler travay ; par egzanp, Lotorite Planning akoz natir sa Lotorite i nesesit Staff, lezot Minister e manm piblik pou prezan.\nMinis i responsab pour donn gidans e direktiv lo Polisi bann lantrepriz komersyal, e bann Lazans piblik ki tonm anba son portfey. Parkont, Sef Egzekitiv lantrepriz komersyal ek Lazans piblik, zot raport direkteman avek Chairperson Board, pou loperasyon toulezour e zot responsab a sa Board ki ansarz zot. Lamannman lo bann diferan Lalwa, pou ganny prezante avek Lasanble, pou permet nou met an plas en prosedir, kot tou Chairperson Board e Sef Egzekitiv Lantrepriz komersyal, i prezant kont anyel e finansyel zot Lorganizasyon devan Komite Finans e Kont Piblik Lasanble Nasyonal.\nDezormen, Minis pa pou kapab ganny apwente swa koman en Chairperson Board, oubyen en Manm lo Board Lantrepiz Piblik oubyen Lazans Piblik.\nDezormen en Sekreter Prensipal, pa pour kapab ganny apwente koman Chairperson Board en Lazans Piblik, ou en lantrepriz komersyal ki tonm anba portfey son Minister.\nParkont, zot kapab ganny apwente koman en Manm Board. Sepandan, en Sekreter Prensipal, pour kapab vin Chairperson Board lezot Lazans ki tonm an deor portfey zot Minister.\nManm lo Komite Egzekitif Parti Politik, tou dimoun enkli travayer Sekter Piblik, i annan drwa partisip dan lavi politik pei, a kondisyon ki i fer li an deor travay e i pa servi son landrwa travay pour fer kanpanny politik.\nMon pou fer li en Polisi e Kod Kondwit apartir Zanvye 2017, ki okenn Sef Egzekitif dan Sekter Piblik, pa pour annan drwa asiz lo okenn Komite Egzekitif en Parti Politik.\nZesyon Resours Imen ;\nMr Speaker, dan sa nouvo letap, nou pour travay lo bann nouvo Polisi avek bi prezant avek Lasanble Nasyonal, en Prozedlwa lannen prosenn, lo kreasyon en Komisyon Servis Piblik endepandan. Enn bann resours enportan, se nou bann travayer, ki zot welfare i bezwen byen ganny okipe. Tou Lorganizasyon Piblik, i bezwen met an plas en sistenm, pour fasilit kominikasyon ant travayer ek Management e visversa. Management i osi bezwen zwenn bann travayer dan en rankont formel omwen 2 fwa par an, pour ekout zot pwennvi, konsern, ou laspirasyon lo fonksyonnman zot landrwa travay.\nDisiplin ; Servis Piblik i ganny Gouvernen par bann lareg ki ganny etabli atraver Lalwa, regilasyon, lord e prosedir. Sa i paret dan en laform lekspektasyon, ki nou apel Kod Kondwit e Etik. Sa Kod i aplik pour tou travayer Servis Piblik. Sa bann lekspektasyon kondwit, i osi defini Drwa e lobligasyon sak endividi e i vin sa standar kont ki kondwit tou travayer, e bann Siperyer i merit respekte. Vyolasyon Kod Kondwit e Etik, i en problenm disiplin, e aksyon disipliner i kapab ganny pran. Mon pa pour toler viktimizasyon dan okenn form.\nLanplwa dan Servis Piblik, i nesesit en police clearance. Sa i baze pirman lo rikord kriminalite e non pa lo okenn lezot konsiderasyon. Zero tolerans lo Koripsyon. La ki nou annan en Lazans Anti-Koripsyon ki endepandan, okenn ka Koripsyon, i merit ganny raporte kot lenvestigasyon neseser a ganny fer e bann sanksyon apropriye, a ganny pran. Koripsyon pa pou ganny tolere dan Servis Piblik.\nMr Speaker, i annan nesesite pour revwar serten bann Lotorite e pour donn zot plis resours avek bi, ki zot protez nou popilasyon. Lotorite Lasante Piblik son Manda pour sirveyans e kontrol maladi lo nivo Nasyonal, pour ganny ranforsi.\nMr Speaker, ozordi nou napa Malaria Sesel. Nou napa ZIKA. Sa i en keksoz ki nou pa kapab pran lezerman. Nou pou met plis resours anver sa Seksyon dan Minister Lasante, pour fer sir ki okenn maladi ki ariv Sesel, i ganny konbat dan en fason byen striktire ; dan en limit letan apropriye e avek resours neseser.\nDezyenmman, se laspe proteksyon lasante zannimo e plant ki dan Minister Lagrikiltir e Lapes. Resaman nou’n annan 2 pes en partikilye, ki’n afekte nou kalite lavi. Sa se Senir Plim e sa bann pti bigay. Tou lede in annan en lefe negatif lo preski tou nou bann sitwayen. Nou pour fer sir ki Divizyon Biosecurity, dan Minister Lagrikiltir ek Lapes i ganny plis resours, e ganny ranforsi pour kapab ganny fer fas a sa bann pes ki vin Sesel.\nTrwazyenmman, landrwa i konsern lafason ki nou protez nou lekor kont dezas, e redwir bann risk ki nou ekspoz avek. Departman Risk ek Dezas, pour aprezan vin en Lazans. Nou pou ogmant son kapasite imen e finansyel, pou desarz son responsabilite anliny ek son manda. En nouvo Prozedlwa pou ganny prezante avek Lasanble Nasyonal, avan Desanm sa lannen.\nKatriyenmman, e dernyen laspe Mr Speaker, se nou sekirite Maritim. I pa en keksoz ki nou kapab pran a la lezer. I neseser ki nou touzour pe sirvey nou losean, pou fer sir ki napa bato ilegal ki pe lapes dan nou delo ; e pou fer sir ki nou lanmer pa vin en frontyer fasil, pour angaz dan bann aktivite ilegal.\nCoast Guard, Marine Police, e NDEA, pour entansifye zot travay dan sa domenn. Nou pe anmenn en nouvo Lalwa pou fer provizyon ki Seychelles Maritime Safety Administration, i vin en Lotorite endepandan, ki pour annan responsabilite pour regle aktivite Maritim. Sa i a permet li ganny bann mendev e resours neseser, pour kapab azir dan en fason byen striktire dan en limit letan apropriye e avek resours neseser.\nMr Speaker, premye latas ki bann Minis, i annan pour fer ,se ki a zot tour, zot bezwen met bann striktir an plas, ki pour reflekte bon gouvernans, latransparans e accountability , e kot nou mezir performans e nivo servis dan en fason obzektif.\nMr Speaker, i enportan ki okenn sanzman dan Polisi e progranm, i pran kont ki mannyer sa pour afekte lavi nou sitwayen. I enportan ki nenport progranm dan lavenir, i ganny fer ansanm avek dimoun. Sa i a permet ki nou sitwayen i form parti sa prosesis konsiltasyon e donn nou loportinite pou partaz avek li, sa pouvwar.\nSa se lafason ki nou bezwen travay avek dimoun e travay pour dimoun. Nou tou ki travay avek dimoun, e pour dimoun, nou bezwen annan sa konpasyon. Dimoun i pa zis en non, ou en sif lo en file. Dimoun i annan santiman. I annan lekspektasyon e nou servis e travay ki nou fer, i annan en lenpak lo zot lavi toulezour.\nPour mwan, i pa enportan ki ou lopinyon politik, oubyen ou krwayans relizyez. Sa ki enportan, se ki si ou ganny demande pour fer 10 keksoz, fer 10 non pa 2 e ni 7. Si en file i lo ou latab e ou annan tou Lotorite pou pran en desizyon lo la, fer li dan mwens ki 48 erdtan. Si sa file, i merit konsiltasyon avek en lot Zofisye dan en lot Minister oubyen Lazans, pa bezwen fer sa dimoun vir an ron. O kontrer, zwenn ansanm ek tou bann dimoun dan Lotorite ; pran sa desizyon korek e silvouple fer bouze sa file e enform sa manm piblik dan en dele ki rezonnab.\nMr Speaker, nou osi bezwen manage lekspektasyon nou popilasyon. Pour nou fer sa i enportan ki nou popilasyon i ganny lenformasyon ki korek, a ler. Sa i nesesit amelyorasyon dan lafason ki nou kominik avek nou popilasyon. Anliny avek sa, Gouvernman pou prezant en Prozedlwa, konpreansif lo akse a lenformasyon dan sa prosen 6 mwan.\nEn Sekter ki pe preokip nou se Lozman. An se moman pri later e pri konstriksyon, i tel ki lamazorite dimoun napa sa abilite pou aste en bout later e konstri en lakaz lo la, pour zot fanmir. An rezilta, zot bezwen lasistans Gouvernman.\nMr Speaker, ozordi i annan 4,911 dimoun ki pe partisip dan Home Savings Scheme. Sa i donn en lendikasyon grander demann pour lakaz. Gouvernman tousel pa pou zanmen satisfer demann dan sa domenn. Nou bezwen en nouvo partenarya – en nouvo langazman ; en nouvo zefor kolektif pour nou adres demann pour lakaz. Nou bezwen revwar imedyatman provizyon e alokasyon later.\nProvizyon later ; provizyon finansman lakaz e etabli en nouvo partenarya avek Sekter Prive, avek bi ogmant stok lakaz lo Mahe, Praslin e La Digue.\nNou prensip, i ki lasistans lakaz i bezwen baze lo ou bezwen. Ou pou annan bann ka eksepsyonnel kot Gouvernman pou bezwen fer lakaz pour sa dimoun ki pe viv dan en kondisyon deplorab e ki napa okenn mwayen.\nLo nivo distrik, nou pou kontinyen desantraliz plis bann servis e progranm. Nou bezwen en nouvo lankadreman kot pou annan konsiltasyon lannen prosenn, ant bann diferan Lazans pour bann fonksyon ki Konsey Distrik pou desarze. Sa prosesis pou annan konsiltasyon avek Lasanble Nasyonal dirize par Minister Gouvernman Lokal.\nEleksyon pou Konsey Distrik, pou fer dan lannen 2018.\nMr Speaker, nou oule ki nivo lekol bann Klinik e bann Sant Lasante Rezyonal , son bann management e Staff, i ganny plis responsabilite e kontrol lo zesyon avek bi os performans e kalite servis.\nNou bann dimoun aze, zot osi bezwen ganny nou latansyon. E tou bann Lazans konsernen, i bezwen donn nou bann dimoun aze en bon servis avek konpasyon, avek bi prezerv zot dinyite ki zot merite dan zot retret.\nMr Speaker, pour nou kontinyen avek direksyon ekonomik lo en baz soustenabilite, e stabilite makroekonomik ki nou’n komans depi 2008, parey mon’n dir oparavan nou pe etabli nouvo Polisi e prosedir avek sa 3 zengredyen –\nBon gouvernans, transparans e accountability pou fasilit aktivite ekonomik e kree lespas pour Sekter Prive agrandi.\nRol Gouvernman se en fasilitater. Fasilitater dan en lankadreman, kot bann Lenstitisyon ki annan en rol regilater, i desarz zot fonksyon dapre Lalwa e zot aplik lazistis e kot Polisi Gouvernman i ganny administre san okenn lanpayaz.\nMr Speaker, nou annan en problenm lapovrete dan pei.\nLapovrete, i annan plizyer fasad. Sa ki enportan, se ki nou annan en nouvo partenarya pour nou sirmont sa defi reel. Nou bezwen en zefor kolektif e en nouvo langazman pou retir nou bann dimoun, ki ‘n tonm dan lapovrete. Nou bezwen aziste nou bann Polisi e met nouvo zouti a laporte nou bann Lazans ki egziste, pou target tou bann ka. Serten mezir ki Gouvernman in pran i swivan ;\nPour bann sitwayen ki’n ariv laz retret, nou’n ogmant pansyon retret. Pour bann travayer ki saler i pli ba, nou ogmant saler minimonm Nasyonal e osi elimin personal income tax lo zot lapey. Dan sa bann semenn ki pe vini, nou pou prezant en Prozedlwa lo progressive income tax.\nGouvernman pou osi prezan en Lalwa lo lanplwa apre konsiltasyon ki pe ganny fer.\nSa i enkli provizyon pour en 13enm Mwan Saler pour bann travayer Seselwa.\nMr Speaker, en problenm ki pe ronz nou sosyete, se drog. Me malerezman i perdi dan senm kalonmni e fabrikasyon mansonz lo plizyer personnalite enkli mwan menm, san okenn regar pour konsekans ki sa i annan lo nou lalit kont drog.\nPour mwan, mon konsyans i kler, Mr Speaker. Parey ou, nou’n travay pou plizyer lannen dan Minister Ledikasyon. Ou enkilke bann bon valer dan lavi nou bann zanfan e zenes. Mon devosyon anver sa bann valer, i reste touzour entak. Sa fleo drog, i enn ki tre konpleks. Nou annan progranm reabilitasyon ozordi. I annan plizyer striktir ki pe konbat sa fleo. Nou pou kontinyen fer sir, ki i annan en progranm ki enkli tou bann partner, akoz nou rekonnet ki nou bezwen en zefor kolektiv e kordinen pou konbat kont sa fleo.\nOzordi Mr Speaker, mon anvi anons serten mezir ki pou afekte abilite sa bann trafiker drog ; pou konsonm, anmas e distribye zot larises. Nou pou fer li mandatwar, pour ki larzan ki ganny servi pou aste byen, ou sa ki nou apel ‘assets’ an Angle, pou bezwen pas atraver sistenm banker.\nSa i vedir ki dezormen, kondisyon pou anrezistre e transfer tou veikil, pou bezwen montre laprev tranzaksyon banker – sorti dan kont sa ki pe aste veikil, pou al dan kont sa ki pe vann veikil. Pareyman pou tranzaksyon later ; pareyman pou tranzaksyon par Lakonpannyen.\nSa i bann premye direktiv administratif, ki mon’n donn bann Departman konsernen. Sa direktiv i pran lefe imedyatman.\nMr Speaker, mon rekonnet ki pou en gran, gran mazorite de nou, bann tranzaksyon tel ki aste veikil ; aste later ou aste par dan Lakonpannyen, i bann ki nou fer rar dan nou lavi. I ganny fer atraver Labank e zot larzan i prop. Mon salye sa bann fanmir ki’n ganny sa loner ek sa loportinite pou fer sa. Sa bann mezir ki mon’n fek anonse i viz ver sa bann endividi ki itiliz sa sistenm, pou blansir zot byen malaki.\nSa bann mezir spesifik, pa pou ilimin drog sa semenn, ni semenn prosenn. I reprezant bann zouti adisyonnel ki nou bezwen servi pou konbat sa fleo.\nMr Speaker, i pran en kominote, pou elev en zanfan. Parey i pran en kominote pou mentenir en lankadreman dan lekel en endividi pa santi sa bezwen, pou abiz okenn sibstans.\nMr Speaker, ziska prezan nou annan en sistenm kot bann Zofisye Senior i deklar zot byen anliny avek Public Office Ethics Act. Dan en pti pei parey Sesel, si nou kontinyen blanm tou politisyen konmkwa ki zot in vol larzan piblik, e kot napa sistenm ki anpes dimoun blanm zot san levidans, nou pou napa okenn politisyen dan Sesel. Personn pa pou oule vin politisyen.\nMon’n vin politisyen pa akoz larzan Mr Speaker. Mwan, mon antre dan politik avek en bi, pou deservi nou pep e pou fer zot dibyen. Alor mon welcome sa prensip e propozisyon sorti kot lot kote latab, pour bann politisyen ki’n ganny elekte fer en deklarasyon piblik lo zot byen.\nMon’n demann Biro Attorney Zeneral, pou drafte nouvo Lezislasyon pour ki apartir Zanvye 2017 tou bann politisyen ki’n ganny elekte enkli bann Minis, i deklar zot byen piblikman.\nMr Speaker, pour mwan desarz mon fonksyon koman Sef Egzekitif, i enportan ki mon annan en lekip. Anliny avek Lartik 63 (1) nou Konstitisyon, bomaten mon’n prezant ou, Onorab Speaker, lalis bann dimoun ki mon swete i form parti mon lekip. I enportan pour nou konnen ki apwentman Vis-Prezidan, Minis Dezinyen, Minis e Anbasader, i bezwen ganny fer avek laprouvasyon Lasanble Nasyonal. Mon konsyan ki laprouvasyon i bezwen ganny fer omwen par 17 vot.\nMon demann avek sakenn bann Onorab, pou egzamin tre byen sa lalis ler Mr Speaker, i met lo Order Paper e mon swete ki mon ganny sipor neseser, pour sa nouvo lekip ki a permet mwan re-shuffle Konsey Minis e delivre travay Gouvernman dan lentere Sesel e pep Seselwa.\nMr Speaker, parey mon ti dir zour mon Linogirasyon le 16 Oktob, e mon ti a kontan repete la ozordi ; ‘’Mon langazman pour mwan travay avek Lasanble Nasyonal pour byennet nou pep e pour lentere lepep Seselwa.’’\nMr Speaker, i mon swe senser ki dan lespri travay ansanm, avek Lasanble Nasyonal, ki nou kapab agree dan sa bann prosen zour lo modalite nou bann rankont, kot nou diskit bann size dan lentere Nasyonal, ki pour benefisye tou nou pep e nou pei Sesel.\nMr Speaker, zour mon Linogirasyon koman Prezidan, mon’n koz lo Linite Nasyonal e Rekonsilyasyon. Ankor enn fwa, devan nou Lasanble Nasyonal, mon oule renouvle mon langazman, pour ki ansanm nou travay ver sa lobzektif, ki pou inifye nou pep plis ankor. Nou Lasanble Nasyonal, anba ou Leadership i annan en gran rol pou zwe dan promouvwar linite, latolerans e respe mityel. Sa pou ede ranforsi respe, latolerans e linite, dan nou popilasyon.\nPou terminen Mr Speaker, mon remersye ou e Lasanble Nasyonal ozordi, pour ekout mwan e mon swet tou bann Onorab, sikse dan zot travay.\nMersi Msye Prezidan pour ou Diskour. Mon ti a kontan anonse ki aprezan nou pou adjourn pour nou rezwenn tou bann Manm Onorab Lasanble, rezwenn Zedi le 20 Oktob, 9er bomaten.\nE a sa pwen mon ti a kontan envit Prezidan e tou bann envite Distenge, tou bann Manm Lasanble e tou dimoun, pour refreshments an deor dan lobby.\nMersi ankor pour bann ki’n vini.


Minis i donn leksplikasyon lo sistenm bonous pour ansennyan\nApre lanons resaman ki ansennyan ki’n skor par lao 75 poursan dan zot evaliasyon in ganny en bonous, sa in anmenn serten mekontantman e kritik parmi bann ansennyan e yer swivan en kestyon prive par dirizan lopozisyon dan Lasanble Nasyonal, Msye Wavel Ramkalawan, Minis Dezinyen, Madanm Macsuzy Mondon, ti donn bann manm leksplikasyon lo lapar Minis Joel Morgan.\nSwivan lanons konsernan bonous zis pour bann ansennyan ki’n ganny par lao 75 poursan dan zot evaliasyon, eski Minis i kapab dir sa Lasanble:\ni) Lo ki prensip eski sa minister in pran en tel desizyon?\nii) Eski in pran konsiderasyon bann lezot ansennyan ki’n byen fer, me ki pa’n ariv 75 poursan?\niii) Eski sa fason fer evaliasyon pa plito dekouraz bann ansennyan, olye ankouraz zot?\niv) La ki i annan bokou kritik, enkli sorti kot bann ansennyan ki’n ganny sa rekonpans lo sa metod, eski son minister i ava seryezman reviz sa kalite evaliasyon pour asire ki zot met enn an pratik kot i ava donn lankourazman tou ansennyan?\nMinis Mondon ti eksplik sa prosesis dan son totalite. I ti dir ki ti an 2014 ki Minister Ledikasyon ti entrodwir en nouvo sistenm evaliasyon ansennyandan tou lekol primer ek segonder anliny avek reform dan ledikasyon ki ti ganny konsolide dan Plan Stratezik 2013-2017 e atraver en Teacher Appraisal Policy.\nMinis Mondon i dir sa sistenm evaliasyon i annan en karakter devlopmantal e prosesis evaliasyon i baze lo prensip devlopman profesyonnel, devlopman personnel, responsabilite, sipor mityel ant ansennyan e sa dimoun ki pe fer evaliasyon e komitman ansennyan pour atenn en o nivo performans baze lo bann target ki’n ganny etabli.\nMinis Mondon i dir ki atraver sa prosesis lanfaz ek latansyon i lo stratezi pour amelyor kalite ek lefikasite laprantisaz. Sa evaliasyon i osi en fason pour amelyor e ranforsi performans bann ansennyan ki en fakter kle pour permet Minister Ledikasyon atenn son lobzektif vizavi devlopman profesyonnel bann ansennyan, amelyor loportinite pour laprantisaz e elev rezilta bann etidyan.\nSa prosesis i kouver en peryod 2-an e i enkli diferan letap parey evaliasyon personnel ansennyan, devlopman en plan daksyon 2-an e son lenplimantasyon par ansennyan avek sipor sa dimoun ki pe evalye li parmi lezot ankor pour kapab deside ki kalite sipor adisyonnel ansennyan pou bezwen pour fer pli byen e pour kalifye pour bonous dapre kriter.\nMinis Mondon ti osi fer resorti ki sistenm evaliasyon ansennyan ki an plas i lye avek Scheme of Service pour bann ansennyan 2014 /2015 e provizyon in ganny fer dan sa scheme pour en performance allowance konman en rekonpans pour bann ansennyan ki’n demontre en o nivo performans pandan sa 2-an e i osi servi pour ankouraz bann ki pe fer tre byen pour kontinyen e bann ki pe ganny difikilte pour amelyor zot performans.\n«Sepandan se zis ansennyan ki zot skor i lo nivo standar ki resevwar en allowance. Prenan kont ki sa peyman i ganny fer en fwa tou le 2-an, minister in vwar li apropriye pour servi en konsep bonous dan plas en performance allowance,» Minis Mondon ti eksplike. I ti dir ki evaliasyon final i baze lo bann kriter byen defini ki trouve lo zot form evaliasyon, savedir depi o konmansman letan bann ansennyan ti pe etabli zot target ansanm avek sa dimoun ki evalye zot, zot ti okouran sa bann kriter, Minis Mondon ti fer resorti.\nI ti azoute ki anplis ki rekonpans bann ansennyan ki fer byen e excel dan zot travay, sa linisyativ i form parti travay kontinyel pour ogmant kalite bann ansennyan e promouvwar lekselans dan lansennyman.\n«Sa bonous i osi an rekonnesans sa nesesite pour annan incentive konman en stratezi pour retenir ansennyan dan sa profesyon,» Minis Mondon ti eksplike.\nMinis Mondon ti osi fer resorti ki an preparasyon pour lenplimantasyon sa evaliasyon bann ansennyan, en seri sesyon sansibilizasyon ti ganny fer dan tou lekol e sa ti swiv par bann kour formasyon pour bann zofisye ki fer evaliasyon.\nBaze lo provizyon dan scheme bann ansennyan ki’n skor 75 poursan zot otomatikman kalifye pour sa bonous. Me Minis Mondon i dir ki vi ki i premye fwa ki sa sistenm evaliasyon i ganny enplimante e tenan kont konsern ki ansennyan in souleve, Minister Ledikasyon pe konsider bann ansennyan ki’n skor 60 poursan anmontan lo en baz pro rata. Sa i vedir ki plis ansennyan pou benefisye avek sa bonous tandis ki bann ki pa’n kalifye sistenm pou kontinyen siport zot pour amelyor zot performans anliny avek bann prensip ki’n deza mansyonnen.\nMinis Mondon in osi fer remarke ki pandan lontan tou bann ansennyan ti benefisye avek bann incentives ki scheme of service ti ofer e sa menm si zot performans pa ti neseserman alaoter e par konsekan bann ansennyan ki ti toultan pe pouse pour fer sir zot etidyan i ganny bann bon rezilta ti santi zot dekouraze e zot ti fer sa sorti a plizyer repriz.\nI ti dir ki avek sa nouvo sistenm evaliasyon, tou bann ansennyan ki travay dir e ki prodwi bann bon rezilta pou resevwar sa bonous me malerezman i pa pou leka pour bann ki pa pe fer zefor pour amelyor zot performans e rezilta zot etidyan.\nMinis Mondon in fer kler ki polisi i fer provizyon pour bann ansennyan ki pa satisfe avek rezilta zot evaliasyon fer en rapel.


Diskour Pasasyon Pouvwar par Prezidan James Alix Michel, State House, le 15 Oktob 2016\nVis Prezidan Faure,\nSpeaker Lasanble Nasyonal,\nManm Lasanble Nasyonal,\nLetan i pas vit. Me ler ou’n konsakre pli gran parti ou lavi pou anmenn en meyer lavenir pour ou pep, ou pa apersevwar letan pase. Letan napa lenportans.\nEn dikton i dir: “en semenn i bokou letan dan politik”! Mwan, mon’n pas plis ki 2,500 semenn dan politik! Apre tou sa letan dan politik, apre tou sa letan dan divers fonksyon ministeryel ek vis-prezidansyel, apre 12-an alatet Repiblik Sesel, apre tou sa letan ki mon’n konsakre a-pep Seselwa, mon ti santi ki ler ti’n arive pou mwan pas larelev. Pas larelev a en lot dimoun ki pli zenn ki mwan, me ki’n partaz en bon bout mon parkour. Ki pou kapab pourswiv sa ki mon’n komanse. Ki pou kapab anmenn Sesel lo en lot faz devlopman. Ki partaz menm prensip ki mwan. Ki kapab kontinyen sa lalit ki nou’n konmanse plis ki senkant an pase.\nMon napa okenn dout ki Msye Danny Faure pou fer en bon travay dan son nouvo fonksyon a-latet nou pei. En travay ki pou reflekte son lentere ek son lanmour pour nou pep. Pou batir lo sa ki nou’n akonplir ansanm.\nMon felisit salerezman Msye Danny Faure ki pou vin nou nouvo Prezidan dan ankor en pti moman. Danny, pran swen avek sa pei. Kontinyen dan imilite. Kontinyen reste konekte avek lepep. Mon asir ou tou mon sipor e swet ou bonn sans dan sa latas ki devan ou. Mon demann osi pep Seselwa pou donn nouvo Prezidan Larepiblik tou nou sipor. Annou aklanm fitir Prezidan byen for!\nRegre? Non, mon napa okenn regre ki mon pe kite koman Prezidan Larepiblik. Mon ti ava swete sepandan ki sa lespri linite nasyonal ti’n pli ankre dan nou pep, plis respe pour kanmarad e pour bann lenstitisyon Leta par bann dirizan politik. E ki plis bann fleo sosyal ti’n ganny eliminen.\nMon pe sorti avek en sans profon lakonplisman, en sans ki mon’n akonpli mon devwar anver zot e anver mon pei. Avek en leker ouver. Mon pe sorti avek tou mon dinyite ek mon loner entak. Zanmen mon’n trai mon parti. Zanmen mon’n trai mon prensip. Mon’n travay pour benefis tou seselwa. Mon sorti, konsyan ki Sesel ek pep Seselwa i pli gran ki tou.\nAnsanm nou’n arive fer bokou. Mon dir byen ANSANM. Akoz nou pa ti pou ariv la ozordi si nou pa ti travay dir ansanm..\nLekel ki kapab refize aksepte larealite anfas? Larealite transformasyon en sitiasyon “napa” pou li vin enn kot tou keksoz i annan. Larealite akimilisasyon nou rezerv deviz etranzer sorti 25 milyon dolar ameriken pou li vin plis ki 500 milyon ozordi. Larealite repeyman e rediksyon nou det, sorti apepre 160 poursan nou GDP pou ariv en pti pe plis ki 60 poursan GDP ozordi, ki tre soutenab. Konstriksyon plis ki 8000 younit lozman. Larealite progresyon Sesel pou vin en pei o-reveni. Fondasyon nou prop liniversite ki’n kree plis ki 500 “graduates”, ikonpri en nouvo zenerasyon “Young Leaders”. Larealite kreasyon plis lanplwa, plis pti biznes, plis antrepriz mwayen. Larealite ranforsman nou demokrasi. Larealite reyonnman Sesel lo lasenn enternasyonal...\nTousala – e plis ankor – nou’n fer li dan 12-an. Personnelman, mon fyer rol ki mon’n zwe dan transformasyon nou pei. Natirelman, mon pa ti kapab fer li tousel. Mon’n ganny sipor Vis-Prezidan Belmont, Vis-Prezidan Faure ek bann minis. Mon’n ganny sipor bann fonksyoner dan mon Gouvernman. Mon’n ganny sipor mon Parti. Mon’n ganny sipor Seselwa. Mon’n ganny sipor nou bann partener etranze. E mon’n ganny sipor mon bann pros kolaborater.\nZot tou, mon dir zot mersi. Mersi pour sa ki zot i’n ed mwan akonplir pour Sesel.\nMon oule osi remersye senserman mon bann predeseser – Prezidan Mancham ek Prezidan René.\nMon pe pran mon retret me mon pou reste aktiv. Parti Lepep pou kontinyen reste en gran pasyon pour mwan. Lavenir nou Parti, son levolisyon, i tous mwan profondeman. Mon annan ankor en kontribisyon pou fer. Mon pou kontinyen fer li tan ki mon kapab zwe en rol valab dan lavenir sa Parti ki annan en leritaz revolisyoner. Sa Parti ki reprezant laspirasyon, lentere ek rev Seselwa. Mon travay dan Parti pou permet mwan reste konekte avek lepep. Mon pa pou abandonn zot!\nLa ki mon pe kit fonksyon Prezidan Larepiblik, mon annan antet – e mon pou gard li dan mon leker e mon pou proklanm li fyerman – sa verse dan Nouvo Testaman: “Mon’n konbat bon konba, mon’n fini lakours, mon’n gard lafwa”.\nMon’n fer li dan mon fason! Yes, I did it my way!\nKi Bondye i kontinyen beni nou ek nou patri.


Lasanble Nasyonal i onor bann travayer lasante -Seychelles Nation\nLasanble Nasyonal i onor bann travayer lasante |08 April 2021\nAlokazyon Lazournen Mondyal Lasante ki Sesel ti selebre yer avek larestan lemonn e osi lazournen kot nou isi nou selebre e rekonnet tou bann travayer lasante dan nou pei, Lasanble Nasyonal ti li osi eksprim son lapresiasyon ek sipor pour tou dimoun dan nou pei ki travay dan domenn lasante.\n“Nou zwenn avek tou nou bann konpatriyot pour ankouraz tou nou bann dokter, ners, zofisye lasante e tou bann ki travay akote zot e asiste zot enkli tou bann etranze ki travay dan sa sekter dan nou pei,” Spiker Lasanble Nasyonal Msye Roger Mancienne ti fer resorti dan en mesaz o non Lasanble Nasyonal.\n“Sa lannen i enn kot nou dwa en remersiman spesyal tou bann ki lo fron batay pour lasante espesyalman tou bann ki dan kanpanny kont Kovid-19. Zot in bezwen travay pli dir e fer bokou plis sakrifis e donn zot letan, zot konfor e osi met zot lekor a risk pour anmenn sa batay. Rezilta zot travay i nou lasante. Zot sikse se ki nou nasyon pe tenir kont Kovid-19 e nou vwar nou lekonomi pe refer e nou pe gradyelman repran nou lavi normal. Mon demande alor ki nou annan konfyans dan nou bann profesyonnel lasante, ki nou pa fer zot travay pli difisil ki i deza ete me ki nou swiv zot konsey e fer sa ki nou devret fer pour nou lasante,” Spiker Mancienne in dir.\nI’n fer resorti ki apard bann travayer formel dan sekter lasante, i osi lokazyon pour salye tou dimoun ki dan zot fanmir e zot kominote zot in fer li zot devwar pour osi vey lo lasante zot zanfan, zot vye paran ek lezot dimoun ki pli vilnerab.\n“Vey lo lasante lezot i demann konpasyon ek lanmour. Tou bann ki fer sa, i fer sa kontribisyon ki zot pe ganny apele pour fer pour anmenn lazistis dan lasante. Annou osi fer li nou devwar pour fer sa ki nou kapab pour siport zot, pour apresye zot e nou osi nou ava anmenn nou kontribisyon pour lazistis dan lasante,” Spiker Mancienne ti fer resorti.\nLo son kote dirizan lopozisyon, Msye Sebastien Pillay, ti li osi lo non tou bann manm parti United Seychelles eksprim son sipor ek lapresiasyon pour tou bann travayer lasante.\nI ti dir ki si i annan en moman kot nou bezwen montre nou sipor, lapresiasyon ek lanmour pour bann travayer lasante i pandan sa moman pli difisil ki sa enn pandan sa pandemi Kovid-19.\n“Sa group dimoun pe dedye zot letan pour tret e sonny nou. Nou donn zot nou langazman ek sipor kontinyel e asir zot ki nou pa pou zanmen bliy zot sakrifis ek devouman dan sa moman difisil,” Msye Pillay ti dir.\nDirizan zafer gouvernman, Msye Bernard Georges, ti lo son kote e lo non tou bann manm son parti reasir tou bann travayer lasante zot solidarite ek sipor e remersye zot pour zot travay eksepsyonnel.\n“Nou sezi sa lokazyon pour asir zot ki nou pou toultan la dan zot kote dan bann bon moman e osi dan bann moman difisil.”


Marguerite Hoareau i selebre son 103-an\nAntoure par son fanmiy e zanmi, Madanm Hoareau ti selebre son 103enm lanniverser Merkredi. En laz ki bokou nou ti a swete selebre.\nMadanm Hoareau, ki reste ek son fiy Cecil Hoareau, i ankor ase for pour son 103-an. Apre benediksyon donnen par Per Edwin Mathiot, konseye speyal pour Devlopman Kominoter dan Minister Zafer Sosyal, Devlopman Kominoter ek Spor, Dan Frichot, ti prezant Madanm Hoareau avek en pti tokenn lo lapar Prezidan Larepiblik Msye James Michel. Manm Lasanble Nasyonal pour distrik St Louis Herbert Houareau ti osi prezan kot sa seremoni pour prezant Madanm Hoareau avek en pannyen ranpli avek diferan keksoz. Osi prezan ti ladministrater distrik St Louis Madanm Claudy Mathiot.\nLer Madanm Hoareau ti ganny demande pour eksprim son santiman anver selebrasyon son 103enm lanniverser i ti annan sa pour dir : «Mon remersye Bondye ki mon’n ariv sa laz, i pa’n fasil me se avek bokou pasyans ek travay dir ki mon la ozordi. Mon’n tonbe leve, me selman mon remersye Bondye.»\nKonpare avek oparavan kot Madanm Hoareau ti kontan pas letan dan son zarden, i plito repoz bokou konmela akoz son kondisyon fizik pa permet li pour mouvmant en kantite parey avan.\nMadanm Hoareau ti ne le 10 Zilyet 1910, e i ti annan li set zanfan – parmi senk i ankor vivan. I osi annan 20 pti zanfan, 32 ayer pti zafan and 14 pti zanfan bizael.\nSon manman, Aline Amelie Houareau, ti viv ziska 109an e 7 mwan e son ser Fulgencia Amelie ti osi viv pour vwar son 100enm lanniverser. Sa i prouve ki fanmiy Madanm Hoareau i bann dimoun ki viv pour bokou lannen !


Kantik 4—“Zeova i mon berze” | Kantik Kretyen\nLIR AN Abkhaz Acholi Afrikaans Albanian Amharic Armenian Aukan Aymara Azerbaijani Azerbaijani (Cyrillic) Baoule Bassa (Cameroon) Batak (Karo) Batak (Simalungun) Batak (Toba) Belize Kriol Biak Bicol Bislama Boulou Bulgarian Cambodian Cebuano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Damara Dangme Danish Dayak Ngaju Digor Douala Drehu Dutch Edo Efik English Esan Estonian Eton Ewe Ewondo Faroese Fijian Finnish Fon French Fulfulde (Cameroon) Ga Georgian German Ghomálá’ Gokana Greek Guarani Gun Haitian Creole Hausa Herero Hiligaynon Hindi Hiri Motu Hmong (White) Hungarian Iban Ibinda Icelandic Igbo Iloko Indonesian Isoko Italian Japanese Javanese Kabiye Kachin Karen (S'gaw) Kazakh Khana Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Kosraean Kreol Seselwa Krio Kurdish Kurmanji (Caucasus) Kwangali Kwanyama Laotian Latvian Lhukonzo Lingala Lithuanian Lomwe Low German Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Mauritian Creole Maya Mazatec (Huautla) Medumba Mixe (North Central) Mixtec (Guerrero) Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndau Ndebele Ndebele (Zimbabwe) Nepali Ngabere Ngangela Ngiemboon Nias Nigerian Pidgin Norwegian Nyaneka Nyungwe Nzema Oromo Ossetian Otetela Otomi (Mezquital Valley) Palauan Pangasinan Papiamento (Curaçao) Persian Pidgin (Cameroon) Polish Ponapean Portuguese Portuguese (Portugal) Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Rarotongan Romanian Russian Samoan Sangir Sango Saramaccan Sena Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovenian Solomon Islands Pidgin Spanish Sranantongo Sunda Swahili Swedish Tagalog Tahitian Tatar Telugu Tetun Dili Thai Tigrinya Tiv Tojolabal Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Urhobo Uruund Venda Vietnamese Wallisian Welsh Wolaita Xhosa Yapese Yemba Yoruba Zapotec (Isthmus) Zulu\n“Zeova i mon berze”\n1. Zeova i mon bon berze.\nMon pou al kot i gid mwan.\nI pran byen swen avek son mouton.\nI konn sa ki mon bezwen.\nI kondir mwan kot sours delo,\nMon pe ganny ankouraze.\nAvek son lanmour fidel, i gid mwan,\nMon ganny repo ek lape.\nAvek lanmour fidel, i gid mwan.\n2. Menm dan en vale ki fernwanr,\nMon pa per lo sa semen.\nMon bon berze i pros avek mwan,\nSon baton i gid mwan byen.\nI ed mwan pour toultan reste\nLo sa semen ladrwatir.\nMon pa pou per persekisyon, danze.\nOu mon zanmi ek Bondye.\nMon pa per persekisyon, danze.\n3. Zeova, ou mon bon berze.\nMon pou al kot ou gid mwan.\nOu fortifye e ankouraz mwan.\nOu donn sa ki mon bezwen.\nMon pou annan konfyans dan ou\nE mars drwat lo ou santye.\nMon pou reste fidel tou mon lavi,\nKontinyen pran swen ek mwan.\nMon reste fidel tou mon lavi,\n(Vwar osi Ps. 28:9; 80:1.)\n“Zeova i mon berze” (Kantik 4)


Akoz Bondye ti dakor avek sa parti?\nOU KONTAN al parti ou?— I gou dan parti. Ou krwar sa Gran Ansennyan ti pou dakor ki nou al parti?— Be li osi i ti al parti. Sa ti alokazyon en maryaz e serten son bann disip ti al avek li. Zeova i en ‘Bondye ki zwaye.’ Alors i kontan ler nou anmize dan bann parti ki byen pour ale.—1 Timote 1:11, NW; Zan 2:1-11.\nPaz 29 dan sa liv i dir nou ki Zeova ti ouver Lanmer Rouz pour fer bann Izraelit pase. Ou rapel sa?— Ler zot ti’n ariv lot kote, bann dimoun ti sante, danse, e remersye Zeova. Ti parey en parti. Bann dimoun ti vreman kontan, e byensir Zeova ti kontan li osi.—Egzod 15:1, 20, 21.\nApepre 40 an plitar, bann Izraelit ti al ankor en lot gro parti. Me sa voyaz, bann dimoun ki ti envit zot pa ti ador Zeova. Zot ti ador lezot bondye e zot ti menm annan relasyon seksyel avek bann dimoun ki zot pa ti’n marye avek. Ou krwar i byen pour al en parti koumsa?— Zeova pa ti dakor avek sa e i ti pini bann Izraelit pour sa.—Nonm 25:1-9; 1 Korentyen 10:8.\nLabib i koz osi lo de parti lanniverser nesans. Eski sa bann dimoun ti pe selebre lanniverser sa Gran Ansennyan?— Non. Tou le de parti ti pour selebre lanniverser bann zonm ki pa ti servi Zeova. Enn ti lanniverser Lerwa Erod Antipas. Erod ti sef distrik Galile sa letan ki Zezi ti lo later.\nLerwa Erod ti fer bokou move keksoz. I ti pran madanm son frer, ki ti apel Erodyad. Zan-Batis ki ti en serviter Bondye ti dir Erod ki i mal pour fer sa. Erod pa ti kontan sa ki Zan-Batis ti dir li. Alors i ti fer met Zan-Batis dan prizon.—Lik 3:19, 20.\nLetan Zan-Batis ti dan prizon, Erod ti pe fet son lanniverser. I ti fer en gro parti. I ti envit bokou dimoun enportan. Zot ti manze, bwar, e anmize. Apre fiy Erodyad ti vin danse devan bann envite. I ti dans telman byen, ki tou dimoun ti byen kontan. Alors Lerwa Erod ti anvi donn li en kado spesyal. I ti dir avek li: “Tou sa ki ou a demann mwan mon ava donn ou, menm lanmwatye mon rwayonm.”\nKi i ti demande? Larzan? Bann zoli lenz? En pale pour li tousel? I pa ti konnen ki pour demande. Alors i ti al kot son manman, Erodyad, e demann li: “Ki mon ava demande?”\nErodyad li, i ti ay Zan-Batis en kantite. Alors i ti dir son fiy demann latet Zan-Batis. Sa pti fiy ti al kot lerwa e demann li: “Mon oule ki ou donn mwan konmela menm latet Zan-Batis lo en pla.”\nLerwa Erod pa ti oule touy Zan-Batis akoz i ti konnen ki Zan-Batis ti en bon dimoun. Me akoz Erod ti’n fer en promes devan tou dimoun, i ti per zot a mal koz li si i sanz son lide. Alors i ti anvoy en zonm koup latet Zan-Batis dan prizon. Sa zonm ti retournen avek latet Zan-Batis lo en pla e donn sa fiy. Sa fiy ti pran e donn avek son manman.—Mark 6:17-29.\nSa lot parti lanniverser ki Labib i koz lo la ti parey menm. Ti lanniverser en lerwa Lezip. Dan sa parti osi, lerwa ti fer koup latet en zonm. Apre, i ti met lekor sa zonm anpandan pour zwazo manze! (Zenez 40:19-22) Ou krwar Bondye ti dakor avek sa de parti?— Ou ti pou kontan al sa de parti ou?—\nKi ti arive dan parti lanniverser Erod?\nNou konnen ki tou keksoz dan Labib i la pour en rezon. Labib i koz lo zis de parti lanniverser. E dan tou le de parti, ti ariv bann move keksoz. Ki ou krwar Bondye pe sey dir nou la? Eski i anvi nou fet lanniverser nesans?—\nI vre ki personn pa ganny koup latet konmela dan bann parti lanniverser. Me pa bliye lekel ki ti konmans fet lanniverser nesans. I bann dimoun ki pa ti ador sa vre Bondye. En ansiklopedi lo larelizyon in koz lo sa de lanniverser ki annan dan Labib. I dir: “Zis bann dimoun ki ti fer bokou pese . . . ki ti fer bann gro lafet zour ki zot ti ne.” (The Catholic Encyclopedia) Eski nou anvi vin parey zot?—\nBe sa Gran Ansennyan, i ti fet son lanniverser li?— Non, Labib pa dir Zezi ti fet son lanniverser. Menm bann premye disip Zezi pa ti fet son lanniverser. Ou konnen akoz bann dimoun ti deside fet lanniverser Zezi le 25 Desanm?—\nEn ansiklopedi i dir ki zot ti swazir sa dat akoz ‘bann dimoun an Ronm ti pe deza fet en Lafet sa zour. Zot ti pe fet lanniverser soley.’ (The World Book Encyclopedia) Alors zot ti swazir pour fet lanniverser Zezi menm zour ki zot ti fer lafet pour zot fo bondye!\nZezi pa’n kapab ne an Desanm. Ou konnen akoz?— Akoz Labib i dir ki ler Zezi ti ne, bann berze ti deor aswar pe vey zot mouton. (Lik 2:8-12) An Desanm, i tonm bokou lapli e i fer fre dan sa pei kot Zezi ti ne. Alors bann berze pa ti pou reste deor aswar pandan sa letan.\nAkoz Zezi pa’n kapab ne le 25 Desanm?\nBokou dimoun i konnen ki Zezi pa ti ne zour Nwel. Zot osi konnen ki sa zour bann dimoun ki pa ti servi Bondye ti fer en lafet ki Bondye pa kontan. Me kantmenm sa, bokou dimoun i kontinyen fet Nwel. Zot pli kontan fete ki rode si Bondye i dakor avek sa lafet. Me nou nou anvi fer plezir Zeova, pa i vre?—\nAlors ler nou fer en parti, nou oule fer sir ki Zeova i dakor avek sa parti. Nou kapab fer parti nenport zour. Pa bezwen nou esper en zour spesyal pour fer li. Petet nou kapab fer en repa spesyal e zwe bann zwe ki gou. Ou ti a kontan fer sa?— Akoz ou pa koz avek manmi ek dadi e ansanm zot a organiz en parti? En bon lide, non?— Me fer sir Bondye i dakor avek sa kalite parti avan ou konmans fer okenn preparasyon.\nKi mannyer nou kapab fer sir Bondye i dakor avek parti ki nou fer?\nI enportan pour toultan fer plezir Bondye. Nou kapab vwar sa dan Proverb 12:2; Zan 8:29; Romen 12:2; ek 1 Zan 3:22.\nPartaze Partaze Eski Bondye i dakor avek tou kalite parti?


Topik: Bann ansyen i ganny apwente, sa de temwen dan Revelasyon 11 | Letid\nLIR AN Afrikaans Albanian Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bengali Bicol Brazilian Sign Language Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Cinyanja Colombian Sign Language Croatian Czech Danish Dutch Efik English Estonian Finnish French Georgian German Greek Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italian Sign Language Japanese Kannada Kazakh Kikaonde Kikuyu Kiluba Kinyarwanda Kirghiz Kirundi Kongo Korean Kreol Seselwa Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Mauritian Creole Maya Mexican Sign Language Mixe Mongolian Ndebele Ndonga Nepali Ngabere Norwegian Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Spanish Sign Language Sranantongo Swahili Swahili (Congo) Swati Swedish Tagalog Tajiki Tamil Tatar Telugu Thai Tigrinya Totonac Tshiluba Tsonga Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Venda Vietnamese Waray-Waray Wayuunaiki Wolaita Xhosa Zulu\nKi mannyer bann ansyen ek asistan ministeryel i ganny apwente dan sak kongregasyon?\nDan premye syek N.L., zapot Pol ti dir avek bann ansyen ki ti pe servi dan kongregasyon Efez: “Vey byen zot lekor e pran swen troupo ki Sent-Espri in konfye zot konman bann gardyen. Pran swen [“kongregasyon,” NW] ki Bondye in gannyen par disan son prop Garson.” (Akt 20:28) Ki rol lespri sen i zwe ler bann ansyen ek asistan ministeryel i ganny apwente ozordi?\nPremyerman, lespri sen ti pous bann ekriven Labib pour ekrir sa ki en frer i bezwen fer pour li kalifye konman ansyen ouswa asistan ministeryel. Dan 1 Timote 3:1-7 nou vwar apepre 16 kondisyon ki en frer i bezwen ranpli pour vin ansyen. I annan plis kalifikasyon ankor ki ganny mansyonnen dan bann verse Labib parey Tit 1:5-9 ek Zak 3:17, 18. Kalifikasyon ki en frer i bezwen annan pour vin asistan ministeryel i ganny dekrir dan 1 Timote 3:8-10, 12, 13. Dezyenmman, bann ki rekomann e apwent bann frer i priy Zeova pour ki son lespri sen i gid zot anmezir ki zot diskite si en frer i ranpli bann kondisyon dapre Labib dan en fason rezonnab. Trwazyenmman, sa frer ki’n ganny rekomande i bezwen demontre fri lespri sen Bondye dan son prop lavi. (Gal. 5:22, 23) Alor, lespri sen Bondye i zwe en rol dan tou laspe sa prosedir pour apwent en frer konman ansyen oubyen asistan ministeryel.\nMe lekel ki apwent sa bann frer? Dan lepase, tou bann rekomandasyon pour apwent bann ansyen oubyen asistan ministeryel ti ganny anvoye kot biro brans. Kot biro brans bann frer ki ti’n ganny swazir par Konsey Direkter ti annan sa responsabilite pour verifye sa bann rekomandasyon e apwent bann frer ler i ti apropriye. Apre sa, biro brans ti pou fer konsey ansyen konnen. An retour, bann ansyen ti pou fer sa frer konnen e demann li si i pare e santi ki i kalifye pour aksepte sa responsabilite. Finalman en lanons ti ganny fer dan kongregasyon.\nMe ki mannyer bann ansyen ek asistan ministeryel ti ganny apwente dan premye syek? Par ler bann zapot ti apwent sa bann zonm direkteman. Par egzanp zot ti fer sa ler zot ti apwent set zonm pour pran responsabilite pour distribye manze sak zour avek bann vev. (Akt 6:1-6) Me petet sa bann zonm ti pe deza servi konman ansyen avan ki zot ti ganny demande pour distribye manze.\nMenm si Labib pa eksplik an detay lafason ki bann ansyen ti ganny swazir dan sa letan, nou vwar serten lendikasyon ki mannyer sa ti ganny fer. Labib i dir ki ler Pol ek Barnabas ti pe retourn kot zot apre zot premye vwayaz misyonner, ‘zot ti swazir bann ansyen dan sak kongregasyon e apre ki zot ti’n zennen e priye, sa de zapot ti konfye zot dan lanmen Bondye dan ki zot ti’n met zot lafwa.’ (Akt 14:23) Plizyer lannen pli tar, Pol ti ekrir son konpannyon Tit e dir: “Mon’n kit ou Kret pour ki ou met lord dan bann keksoz kot i fodre, e ki ou etabli bann ansyen, dan sak lavil, dapre mon rekonmandasyon.” (Tit 1:5) Pareyman, i paret ki Timote ki ti’n vwayaz en kantite avek zapot Pol ti’n ganny sa menm lotorite. (1 Tim. 5:22) I kler alor ki bann ansyen ek asistan ministeryel ti ganny apwente par bann sirveyan rezyonal, non pa par bann zapot ek ansyen Zerizalenm.\nKonsey Direkter in fer bann azisteman dan lafason ki bann ansyen ek asistan ministeryel i ganny apwente baze lo sa legzanp ki nou’n vwar dan Labib. Depi le 1 Septanm 2014, bann asistan ministeryel ek ansyen pou ganny apwente dan sa fason: Sak sirveyan rezyonal pou verifye bann rekomandasyon ki’n ganny fer dan sa rezyon. I pou esey konn sa bann dimoun ki’n ganny rekomande ler i vizit sa kongregasyon e travay avek zot dan predikasyon si sa i posib. Apre ki i’n diskit lo sa rekomandasyon avek konsey ansyen, sirveyan rezyonal i annan sa responsabilite pour apwent asistan ministeryel ek ansyen dan kongregasyon dan son rezyon. Dan sa fason, nou ava pe swiv fason ki bann asistan ministeryel ek ansyen ti ganny apwente dan premye syek.\nBann ansyen i diskit avek sirveyan rezyonal si en frer i kalifye dapre Labib (Malawi)\nLekel ki okip tou sa bann prosedir? Parey i toultan leka “lesklav fidel e pridan” (NW) i annan sa pli gran responsabilite pour nouri lezot serviter. (Mat. 24:45-47) Sa i enkli egzamin bann verse Labib avek led lespri sen pour kapab donn gidans lo ki mannyer pour aplik bann prensip Labib ki relye avek lafason ki kongregasyon dan lemonn antye i ganny organize. Lesklav fidel i osi apwent tou bann sirveyan rezyonal ek manm Komite Biro Brans. An retour, sak biro brans i donn led pratik pour ki sa bann lenstriksyon i ganny aplike. Sak konsey ansyen i annan sa gro responsabilite pour verifye si bann frer i kalifye dapre Labib avan ki zot rekomande ki sa bann frer i ganny apwente dan kongregasyon Bondye. Sak sirveyan rezyonal i annan sa gro responsabilite pour reflesir seryezman e priy lo bann rekomandasyon ki’n ganny fer par bann ansyen e apre apwent bann frer ki kalifye.\nLer nou konpran ki mannyer bann frer i ganny apwente, nou pli byen konpran rol lespri sen dan sa prosedir. Sa i fer nou annan plis konfyans ek respe pour bann ki’n ganny apwente dan kongregasyon Kretyen.—Ebr. 13:7, 17.\nROL BANN KI ENPLIKE POUR APWENT BANN FRER\nI donn gidans lo ki mannyer pour aplik bann prensip Labib ki relye avek lafason ki kongregasyon i ganny organize. I apwent bann sirveyan rezyonal ek manm Komite Biro Brans.\nI donn led pratik pour ki sa bann gidans ki sorti kot Konsey Direkter i ganny aplike.\nI verifye si bann frer ki zot rekomande pour ganny apwente i kalifye dapre Labib.\nI reflesir seryezman e priy lo bann rekomandasyon ki’n ganny fer par bann ansyen e apre apwent bann frer ki kalifye.\nBANN FRER KI GANNY REKOMANDE:\nI bezwen demontre fri lespri sen e ranpli bann kondisyon dapre Labib.\nLekel sa de temwen ki ganny mansyonnen dan Revelasyon sapit 11?\nRevelasyon 11:3 i koz lo de temwen ki ti pou profetize pour 1,260 zour. Sa resi i dir ki sa bebet sovaz ti pou “ganny laviktwar lo zot e touy zot.” Me apre “trwa zour edmi” sa de temwen ti pou resisite e tou dimoun ki ti pou vwar zot ti pou sirprann.—Rev. 11:7, 11.\nLekel sa de temwen? Bann detay dan sa resi i ed nou idantifye zot. Premyerman, Labib i dir ki zot pe ganny reprezante par “sa de pye zoliv ek sa de sandelye.” (Rev. 11:4) Sa i fer nou rapel sa sandelye ek sa de pye zoliv dan profesi Zekarya. Dapre sa resi, sa de pye zoliv ti reprezant “sa de ki’n ganny swazir,” setadir, Gouverner Zorobabel ek Gran Pret Zozye “ki pe debout o bor Senyer later antye.” (Zeka. 4:1-3, 14) Dezyenmman, Labib i dir ki sa de temwen pe fer bann mirak parey sa ki Moiz ek Eliya ti fer.—Konpar Revelasyon 11:5, 6 avek Nonm 16:1-7, 28-35 e 1 Lerwa 17:1; 18:41-45.\nKwa ki parey ant sa de resi ki’n ganny site? Toulede resi i refer avek bann ki ti ganny swazir par Bondye pour diriz vre ladorasyon dan bann letan leprev ki ti difisil. Pour akonpli sa profesi dan Revelasyon sapit 11, bann Kretyen swazir ki ti pe diriz sa travay predikasyon kan Rwayonm Bondye ti ganny etablir dan lesyel an 1914, ti pres dan “lenz goni” pour trwa-z-an edmi.\nA lafen sa trwa-z-an edmi ki zot ti’n pres dan zot lenz goni, sa bann Kretyen swazir ti ganny touye dan en sans senbolik. Sa ti arive ler zot ti ganny met dan prizon pour trwa zour edmi senbolik, ki bokou mwens ki sa trwa-z-an edmi. Bann lennmi pep Bondye ti kontan akoz zot ti krwar ki sa de temwen ti’n ganny touye alor sa travay ki zot ti pe fer ti pou fini lanmenm.—Rev. 11:8-10.\nMe parey i ti’n ganny predir dan sa profesi, a lafen sa trwa zour edmi sa de temwen ti resisite. Sa ti arive ler bann Kretyen swazir ti ganny large dan prizon e bann ki ti’n reste fidel ti ganny en misyon spesyal sorti kot Bondye atraver zot Senyer Zezi Kri. An 1919, zot ti parmi bann ki ti ganny apwente pour servi konman ‘lesklav fidel e pridan,’ pour pran swen avek bezwen spirityel pep Bondye pandan bann dernyen zour.—Mat. 24:45-47; Rev. 11:11, 12.\nI enteresan pour vwar ki Revelasyon 11:1, 2 i relye sa bann levennman avek sa letan ler tanp spirityel ti pou ganny mezire oubyen evalye. Malaki sapit 3 i koz konsernan lenspeksyon sa tanp spirityel parey avek sa enn dan Revelasyon. Me apre sa lenspeksyon ki ganny mansyonnen dan Malaki i annan en letan kot tanp i ganny pirifye. (Mal. 3:1-4) Ki kantite letan sa lenspeksyon ek pirifikasyon tanp ti dire? I ti konmans depi 1914 ziska bann premye mwan 1919. Sa letan i enkli sa 1,260 zour (42 mwan) ek sa trwa zour edmi senbolik ki Revelasyon sapit 11 i koz lo la.\nPa nou kontan ki Zeova in fer laranzman pour fer sa netwayaz spirityel e pirifye en pep spesyal pour fer dibyen! (Tit 2:14) Nou osi vreman apresye legzanp ki sa bann Kretyen swazir in kite ler zot ti pe diriz vre ladorasyon dan bann letan leprev e an fezan sa zot ti pe reprezant sa de temwen senbolik. *\n^ par. 18 Pour plis lenformasyon vwar Latour Veyer le 15 Zilyet 2013 paz 22 paragraf 12.\nKestyon lekter?—Novanm 2014\nKestyon lekter—Out 2017\nKestyon lekter—Me 2015\nKestyon lekter—Mars 2015\nKestyon lekter—Desanm 2014


Nouvo progranm lektir pour bann pti zanfan\n‘Aprann Lir Avek Papiyon’ (ALAP) i en progranm lektir ki’n ganny devlope spesifikman pour bann zanfan dan staz Pti Lanfans. Bi sa progranm se pour ogmant lefikasite dan lansennyman ek laprantisaz lektir dan lalang maternel lo nivo dezyenm lannen lakres ziska dezyenm lannen primer (P2). Progranm ALAP i osi form parti entegral azanda reform ledikasyon 2009 –2010 kot lanfaz pe ganny mete lo devlopman lektir, matematik ek savwar fer.\nI annan trwa progranm lektir konplet e konpreansif e sak progranm in pas atraver en faz letid pilot avan son lenplimantasyon zeneral. Premye progranm ti ganny entrodwir dan lakres an 2009, swivi par P1 an 2010. Sa lannen, dernyen progranm dan sa seri ti demare dan P2 avek lobzektif pour ranforsi lektir a en nivo pli avanse dan tou son laspe.\nSa progranm i kouver sa kat gran konpetans dan langaz : ekoute, koze, lir e ekrir. An plis ki sa, i pou ede soutenir motivasyon ek lentere bann zanfan dan lektir, e elev nivo laprantisaz, ki pou permet zot fonksyonn pli byen dan lezot langaz.\nProgranm P2, i annan set diferan kalite materyo ki grade, ilistratif e kolore. I enkli:\n• Kart Son : En seri kart pour bann son pli avanse (vwayel long, nazal, konsonn double eksetera….). Lo sak kart i annan senk mo avek son ilistrasyon.\n• Kart Kontin : En nouvo koleksyon kontin tre enteresan, an kouler avek bann ilistrasyon tre komik.\n• Kart Lekritir (Nivo 1) : En group kart ki pe demontre diferan levennman dan lavi toulezour atraver desen. I annan en lalis mo pour ekrir fraz baze lo desen.\n• Kart Lekritir (Nivo 2) : En group kart ki reprezant en seri aktivite ki relye avek lavi toulezour atraver portre reel. I osi konpri en lalis mo byen grade pour prodwir pti teks senp e kourt. Sa de kart pour ede devlop limazinasyon ek kreativite bann zanfan.\n• Zistwar : I konpri set zistwar pli avanse e ranpli avek karakter vivan. Bann valer ki nou devret pe pratike dan lavi toulezour i osi ganny enkorpore.\n• Kart Aktivite Zistwar : En seri kart pour sak zistwar ki anmenn en varyete aktivite vokabiler, gramer ek konpreansyon. Bann aktivite i komans avek sa ki pli fasil ziska pli difisil.\n• Kaye Legzersis : I annan de kaye legzersis avek bokou nouvo legzersis ki tre ris e adapte avek tou abilite ek laz bann zanfan.\nTou sa bann materyo pou kontinyelman promouvwar laprantisaz lektir an Kreol e anmenn en transformasyon gradyel dan lansennyman lo nivo Pti Lanfans. I pou osi fer latmosfer ek lanvironnman dan laklas vin pli akeyan e stimilan ki pou permet lagrandisman bann konnesans ek konpetans dan lektir.\nParey sa de lezot progranm ALAP avan, sa progranm P2 in osi ganny devlope par sa group edikater Pti Lanfans, anba direksyon Madanm Shirley Choppy. Sa travay manifik e egzanpler in sirpas tou lekspektasyon e ganny byen apresye par tou bann ki’n enplike dan son lenplimantasyon.\nEn progranm swivi ek evalyasyon in ganny met an plas lo nivo Departman Ledikasyon pour siport bann ansennyan dan faz lenplimantasyon lo nivo lekol. Alafen trimes skoler zot zwenn zot bann koleg sorti dan lezot lekol pour fer evalyasyon, pas an revi lenplimantasyon e esanz lide, bann bon pratik e diskit lo bann nouvo linovasyon ki zot pe antreprann. Bann zofisye dan Seksyon Pti Lanfans i donn zot konsey ek gidans neseser, e ansanm rod solisyon pour amelyor performans.\nBann zanfan in osi demontre zot lantouzyazm ek lentere pour aprann lir e ekrir. Sa in ganny reflekte dan sa zoli pti poenm ki Carl Gedeon, en zelev P1 sorti lekol Pointe Larue, ti enterprete pandan seremoni lansman ki ti fer resaman.\nMalgre progranm ALAP in ariv dan son dernyen letap devlopman ek lenplimantasyon dan staz Pti Lanfans, Departman Ledikasyon i vwar li neseser pour swiv sa group zanfan dan P3 an 2012.\nDan sa konteks, Seksyon Pti Lanfans pe organiz en seri sesyon travay pour sansibiliz bann ansennyan P3 lo lenportans tranzisyon P2-P3, konteni progranm ALAP ek kontinyite dan son lenplimantasyon pour soutenir progre e anmenn plis rezilta ankor. Levidans in montre ki Progranm ALAP in fer bokou sikse e i sa veikil ki’n anmenn laviktwar pour bann pti zanfan dan domenn lektir ek zot laprantisaz an zeneral.


I annan nesesite pour vitman adres size paran ki pa pey alimoni -Seychelles Nation\nI annan nesesite pour vitman adres size paran ki pa pey alimoni |26 June 2019\nI neseser ki aksyon i seryezman ganny pran avek bann paran ki refize pey alimoni pour zot zanfan e olye anvoy zot prizon zot devret obligatwarman al lo bann progranm travay ki ava permet zot pey alimoni pour zot zanfan e retir zot responsabilite lo Leta.\nBann manm Lasanble Nasyonal in dakor dan zot diskisyon lo kestyon peyman alimoni yer ki in ler pour fors bann paran pran zot responsabilite anver zot zanfan e non pa les tousala antyerman lo Leta.\nSete dirizan zafer gouvernman e manm elekte pour Cascade Charles de Commarmond ki ti’n table kestyon lo sa size.\nSon kestyon pour Minis responsab zafer lafanmir Mitcy Larue ti swivan;\n“Swivan demann piblik ek nou Lasanble Nasyonal, kwa ki Minister Lafanmir ek Zafer Sosyal in fer konkretman pour fer li vin mandatwar pour en dimoun ki ganny kondannen pour pa pey alimoni ganny plase dan en travay e son alimoni ganny tire lo son saler?”\nMinis Larue ti dir ki sa size kot en paran pa pey alimoni pour son zanfan pe vin deplizanpli en gran konsern pour bokou paran ki vwar zot pe debout zot tousel pour sonny zot zanfan. I dir i annan bokou konplent lo sa size e bokou i krwar ki Tribinal Lafanmir pa pe fer ase pour fer sa bann paran ki an defo onor zot lobligasyon konman paran.\n“Tribinal Lafanmir i tonb anba Zidisyer e dapre lenformasyon ki mon annan Tribinal pe esey son mye pour eksplor tou opsyon pour fer sir en paran ki ganny ordonnen pour mentenir son zanfan i swiv lord Tribinal. Dan mazorite ka sa bann paran zot respekte lord e desarz byen zot responsabilite pour sonny zot zanfan. Me lo lot kote i annan en pti poursantaz ki pour bann rezon ki difisil pour konpran ki refize sonny zot zanfan,” Minis Larue in dir.\nMe in fer resorti ki Tribinal Lafanmir i pran sa opsyon pour kondann en paran serten letan prizon ler i kontinyen persiste pour pa respekte sa lord e sa kondannasyon i toultan mars ek en kondisyon ki o moman ki sa dimoun i pey sa kantite larzan ki tribinal in demann li pour peye, Tribinal i kennsel sa kondannasyon prizon e kontinyen swiv sa dimoun pour vwar si i reste azour avek son bann lezot peyman.\nMinis i dir i regretab ki i ankor annan serten dimoun ki esper zot ganny en lord pour al prizon pour zot fer laranzman pour pey bann gro sonm ki zot dwa e i selman reste en pti minorite ki persiste pour pa peye me prefere pour plito al prizon. Me Minis Larue in dir ki kantmenm sa, responsabilite pour pey alimoni pa ganny efase e aryeraz osi i kontinyen akimile.\n“Lobligasyon pour sonny en zanfan i enn ki pa ti devret enpoze par en lalwa akoz i devwar fondamantal e sosyal en zonm oubyen en fanm ki responsab pour en zanfan ariv o monn. I enportan alor ki bann papa ek bann manman zot pran zot responsabilite anver zot zanfan malgre nenport dezakor ki arive antre zot. Zanfan zot inosan e zot bezwen ganny okipe e sonnyen par zot paran e minister i tre konsernen avek soufrans bann paran ki pa pe ganny led finansyer pour zot zanfan,” Minis Larue in dir.\nMinister Lafanmir pou fer diskisyon neseser avek biro Prokirer Zeneral pour vwar posibilite ki annan pour konsider kek provizyon alternativ dan Children’s Act san ki i al kont prensip Konstitisyon pour permet Tribinal Lafanmir fer bann desizyon apropriye dan bann ka difisil pour brnefis bann zanfan.\nMe Msye de Commarmond in demande si i annan posibilite pour letan en dimoun i kondannen olye al dan prizon i al lo en progranm travay kot sa larzan i ava al dan peyman alimoni akoz i dir in plis ki ler pour azir fortman lo sa size vi ki an rezilta sa bann mank responsabilite lo lapar sa bann paran se Leta ki bezwen antre pour ede sonny sa zanfan atraver Lazans Proteksyon Sosyal e i osi bezwen pran ka avek sa bann paran e donn zot tou zot neseser ler zot mont prizon.\nLo son kote Minis Larue i dir in pran not sa propozisyon ki i pou met devan Prokirer Zeneral pandan zot bann diskisyon pour konsiderasyon.\nAnkor in demande ki bann paran i onor zot responsabilite e komitman anver zot zanfan e ki gouvernman i selman ede kot i neseser me i pa premye pour responsab zot zanfan. I enportan ki zot travay pour sonny zot zanfan.


Monsenyer Harel i satisfe avek kontribisyon bann fanmir pour ed li ekrir kontinyasyon son let pastoral -Seychelles Nation\nMonsenyer Harel i satisfe avek kontribisyon bann fanmir pour ed li ekrir kontinyasyon son let pastoral |11 June 2021\nKantite, kalite ek profonder bann larepons sorti kot bann fanmir ki Levek Dyosez Port Victoria Monsenyer Alain Harel in gannyen pour ed li kontinyen ekrir en lot sapit son let pastoral in vreman sirprenan.\nTi pandan en lanmes spesyal dan Legliz Sainte Famille de Nazareth Grand Anse Mahé le 16 Me pour mark Lafet Lasansyon, ki ti osi konmemor Lazournen Lafanmir, ki Monsenyer Harel ti demann sak fanmir pour reflesir lo trwa kestyon –Ki bann lazwa ki nou viv dan nou fanmir menm si nou fanmir pa parfe? Ki bann soufrans, difikilte ki nou pe viv dan nou fanmir? e Ki bann defi pour bann fanmir Seselwa ozordi?\nI ti demann bann fanmir pour anvoy li zot bann larepons lo en limero whatsapp spesyal ki’n ganny met anplas e sa se 2520828.\nPortparol Legliz Katolik, Norlis Rose Hoareau, in dir yer ki Monsenyer Harel in vreman enpresyonnen par kalite larepons ki bann fanmir in kontribye.\n“Dimoun in vreman partisip tre aktivman e Monsenyer in ganny plis ki en santenn larepons sorti kot bann fanmir ziska prezan e i tre satisfe e tre enpresyonnen par kalite bann larepons akoz bann fanmir in byen reflesir lo zot larepons,” Msye Hoareau i dir.\nAvek tou sa bann kontribisyon Msye Hoareau i dir Monsenyer pe finaliz sa trwazyenm sapit son let pastoral avek tit ‘Pti Lepa, Pti Lepa’.\nMsye Hoareau i dir let pastoral Monsenyer Harel pou annan plizyer sapit e i ekspekte klotire avek Lazournen Lafanmir lannen prosenn e a sak fwa bann fanmir pou annan diferan kestyon ki i pou donn zot pour reflesir lola.


Minis St Ange i rankontre ‘Seychelles Big Five’\nMinis St Ange pandan son rankont avek bann manm ‘Big 5’\nMinis St Ange ti felisit sa senk artis pour sa linisyativ e ti promet sipor son minister ek Konsey Nasyonal pour Lar (NAC) pour zot tournen ki pou non selman promouvwar lanmizik Seselwa, me osi Sesel koman en destinasyon atraver lemonn.\n« Sa linisyativ kot en group artis in ini ansanm anba menm parasol pou anmenn en lot nivo, en lot dimansyon a lanmizik Seselwa e i normal donk ki nou donn zot tou nou sipor. Kan zot al pli devan Lafrik, Lerop, Lazi, Lanmerik zot pou tous bann marse ki anmenn touris e donk promot nou pei atraver kiltir e lanmizik e depas sa promosyon tradisyonnel avek lans, soley, lanmer. Atraver sa proze, zot pe zwe en kart kiltirel dan promosyon lendistri touris,» Minis St Ange ti dir.\nMinis ti eksplike ki sipor departman kiltir pour ‘Big 5’pou vin dan laform lasistans dan promosyon medyatik aletranze, sirtou dan larezyon dan konteks Iles Vanilles, sipor lozistik pour bann spektak e kontak avek bann lakonpannyen aeryen pour rediksyon dan pri tiket avyon.\nI ti osi azoute ki i pou servi Festival Kreol sa lannen kot ‘Big 5’ pou ofisyelman lanse, pour fer sa senk artis rankontre lapres ek bann promoter enternasyonal ki pou prezan. Departman kiltir pou egalman fasilit lavant CD sa bann artis aletranze.\nJoseph Sinon, artis ki a lorizin ‘Big 5’, i eksplike ki sa group in ne an rezilta en rev ki i ti fer en zour swar, e landmenn i ti telefonn le kat lezot artis e ki zot tou zot ti dakor pour anbark lo sa proze ki pou anmenn benefis ekonomik pour Sesel.\n«Sa linisyativ ti en rev, en rev granmaten. Mon ti telefonn Pat, Jean-Marc, Elijah ek Sandra e demann zot si zot oule fer letour lemonn e zot tou zot ti dakor. Sesel i annan zis 80,000 dimoun e nou zis vir lanmenm obor nou. I donk neseser pour al andeor Sesel. Lanmizik i en gro biznes. Koman artis sa i en fason pour zwe nou rol e anmenn touris e anmenn larzan dan lekonomi e anmenmtan ouver laport pour lezot artis,» Joseph Sinon, koni koman ‘Pa Tous Tous’ ti dir.\n‘Big 5’ in swazir tenm ‘Go Green’ pour zot tournen, tenm ki zot dir i reini laspe touristik e lanvironnman Sesel e ki viz ver devlopman dirab dan tou laspe.\nJoseph ti eksplike ki i pou pran zot 1-an pour prepar tou laspe sa tournen e kolekte sa sonm apepre 1.5 milyon roupi ki neseser e ki ‘Big 5’ in deza organiz li koman en biznes avek diferan responsab pour kapab realiz sa. ‘Big 5’ pe fer lapel a lezot partner potansyel pour zwenn zot par kontakte nimero telefonn 2712398.\nEn latroup ladans ek en group mizisyen pe osi ganny met an plas pour sa gro zafer ki Joseph in dir pou « big » menm.


Ledikasyon Konsonmater-Lazournen Enternasyonal Delo\nTenm Lazournen Delo sa lannen i Delo ek Sekirite Alimanter -- de nesesite debaz ki enn bann drwa fondamantal konsonmater.\nKonsonmater i devret fer bokou refleksyon lo lenportans sa tenm pour lokazyon Lazournen Delo. Tou letan nou’n dir ki sak gout delo i konte. Sak konsonmater i devret pe konsonm 2 – 4 lit delo par zour -- sa i delo ki nou bwar. I osi annan lezot litilizasyon delo, tel ki delo ki nou servi dan prodiksyon alimanter tel ki zarden ek zannimo.\nDan lemonn i annan bilyon konsonmater ki pa pe ganny akse avek delo ek manze kan zis lanmenm akote i annan bokou ki pe gaspiye. Nou gaspiy delo e nou gaspiy manze. Serten konsonmater pe kontinyelman konsonm an ekse ki fer zot malad tandis ki i annan ki pa pe konsonm nanryen ou preski nanryen ki zot osi pe tonm malad. En popilasyon ki pa an bonn sante pa pou kapab travay pour soutenir e devlop en sosyete.\nAlor nou tou nou bezwen pran konsyans nou bann rol ki sakenn nou bezwen pran. Nou bezwen a tou pri konserv nou resours delo e menm konserv plis ki nou kapab e servi li byen. Avek nou popilasyon ki pe kontinyelman grandi, prodikter delo i devret fer tou ki posib pour reponn demann bann konsonmater a en pri ki afordab.\nBann agrikilter ek prodikter alimanter, zot ki’n pran en responsabilite nob, mazin byen ki lavi popilasyon i dan zot lanmen. Zot travay i pa zis pour fer gro profi me pli enportan zot kontribisyon pour en sosyete an bonn sante.\nBann lotorite ki pran desizyon zot osi annan en responsabilite mazer pour asire ki delo ek sekirite alimanter i parmi bann premye konsiderasyon kan pour pran desizyon ki afekte popilasyon.\nKonsonmater nou touzour reste gardyen nou drwa ek nou responsabbilite . Se pour sa rezon akoz ki nou bezwen fer sir ki nou toultan reste konsyan lo tou sa ki afekte nou e ki fodre nou fer pour toultan ekip nou avek bann lenformasyon e azir pozitiv pour satisfer nou bezwen. Annou fer tou sa ki posib pour nou konsonm dan en fason soutenab.\nVerifye ou lenstalasyon delo pour evit gaspiyaz e konsonm dan en fason responsab pour promot en bon lasante.